Kumpulan peguam selar PH guna Akta Hasutan terhadap Sanusi

Kumpulan hak asasi Lawyers for Liberty (LFL) hari ini menyelar penggunaan Akta Hasutan 1948 terhadap Menteri Besar Kedah, Datuk Seri Muhammad Sanusi Md Nor.

LFL mengingatkan kerajaan pimpinan Pakatan Harapan (PH) tentang pendirian mereka yang menentang undang-undang tersebut semasa menjadi pembangkang.

Menyifatkan ia sebagai ‘hari hitam buat negara’, pengarahnya, Zaid Malek berkata adalah ‘mengerikan’ pertuduhan terhadap Sanusi itu berlaku di bawah kerajaan pimpinan PH.

“Kecaman PH dan ketuanya, Datuk Seri Anwar Ibrahim terhadap undang-undang ini nampaknya hanya ketika tindakan terhadap mereka.

“Kini, mereka tidak ragu-ragu menggunakannya apabila mereka yang berkuasa,” katanya dalam satu kenyataan, lapor MalaysiaNow, hari ini.

Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan kerana mengkritik kerajaan campuran dan beliau mengaku tidak bersalah serta dibicarakan.

Mempersoalkan pertuduhan terhadap Sanusi, Zaid berkata kerajaan sudah menghalang wacana politik yang sah dan melanggar kebebasan bersuara seperti yang diperuntukkan dalam Perkara 10 (1)(a) Perlembagaan Persekutuan.

“Perdana menteri, Anwar sendiri sepatutnya tahu perkara ini selepas mengalami dakwaan sama kerana tidak menghormati institusi diraja sebelum ini termasuk mendesak Agong membatalkan pengisytiharan darurat pada 2021,” katanya.

Sambil menyifatkan Akta Hasutan sebagai konsep undang-undang kuno, beliau berkata kebanyakan negara Komanwel sudah menghapuskannya.

“Peruntukan perkataannya yang luas menjadikan hak kebebasan bersuara menjadi ilusi. Perdana menteri dan menteri serta ahli Parlimen PH yang lain mengetahui tentang perkara ini, itulah sebabnya ia sentiasa menjadi sebahagian daripada janji kempen mereka untuk memansuhkan undang-undang ini,” tambahnya.

Sambil menggesa kerajaan menggantung penguatkuasaan Akta Hasutan sementara menunggu pemansuhan pada sidang Parlimen akan datang, beliau berkata adalah tidak sah untuk menggunakan undang-undang terhadap Perikatan Nasional (PN) dan penyokongnya sama seperti yang pernah digunakan terhadap PH.

“Itu tidak berubah hanya kerana PH berkuasa. Tiada kerajaan yang sah boleh dibenarkan menggunakan kuasa yang diberikan oleh undang-undang ini,” katanya.


Anak bekas Presiden Soekarno meninggal akibat Covid-19

Ahli politik terkenal Rachmawati Soekarnoputri anak ketiga bekas Presiden pertama Indonesia Soekarno, meninggal dunia selepas seminggu dimasukkan ke hospital tentera akibat jangkitan Covid-19.

Adik bongsu bekas Presiden Megawati Soekarnoputri itu dimasukkan ke Hospital Tentera Gatot Soebroto pada 26 Jun lalu dalam keadaan kritikal dan menghembuskan nafas terakhir jam 6.15 pagi tadi.

Berusia 70 tahun menyertai Parti Gerakan Indonesia Besar (Gerindra) sementara Megawati adalah pemimpin Parti Demokratik Perjuangan Indonesia (PDI-P). Kedua-duanya membesar di Istana Presiden ketika Allahyarham bapa mereka menjadi presiden.

Menteri Pelancongan, Sandiaga Salahuddin Uno berkata Indonesia baharu saja kehilangan salah satu wanita terbaiknya iaitu Rachmawati Soekarnoputri. – Agensi


Amanah marah tindakan Anwar ‘hulur tengkuk kepada UMNO’

Langkah Ketua Pembangkang, Datuk Seri Anwar Ibrahim yang cuba merapati UMNO untuk berunding bagi membentuk jajaran politik baharu tidak disenangi parti sekutunya, Amanah yang disifatkan sebagai ‘hulur tengkuk kepada UMNO’.

Pengarah Komunikasi Amanah Khalid Samad mempertikaikan cubaan Anwar yang masih tidak berputus asa untuk memujuk Presiden UMNO, Datuk Seri Ahmad Zahid Hamidi untuk menjalinkan kerjasama.

“Jadi kita kena bijak menangani keadaan ini. Jangan sampai kita serah, hulur tengkuk kepada Umno. (Pihak dalam PH kata) ‘kita tak kuat’, (tapi) kita hulur tengkuk kepada Umno pula,” ujarnya dalam bual bicara bersama Jom Channel.

Presiden PKR itu mendakwa kenyataan Zahid yang mengatakan UMNO menolak kerjasama dengan PKR dan DAP adalah satu sandiwara, seolah-olah enggan berputus asa untuk memujuk Presiden UMNO itu ke meja rundingan.

Sebaliknya, beliau menganggap ucapan Presiden UMNO pada Perhimpunan Agung UMNO (PAU) 2020 di Kuala Lumpur, Sabtu dan Ahad lalu, hanya sekadar ‘ucapan dalam satu perhimpunan’.

“Itu ucapan dalam Perhimpunan Agung UMNO, saya dari Parti Keadilan.

“Saya rasa ini merujuk kepada keputusan yang lebih baik di pihak tertinggi tetapi mereka juga mempunyai mandat untuk resolusi terakhir bagi meninggalkan kerajaan PN,” katanya selepas Forum Demokrasi di Malaysia anjuran Institut Strategi Antarabangsa di ibu negara hari ini.

Malah, Ahli Parlimen Port Dickson itu menegaskan bahawa rundingan kerjasama antara UMNO dan PKR masih diteruskan.


Wan Saiful mengaku tak bersalah atas dua pertuduhan dihadapinya

Dua pertuduhan didakwa terhadap Datuk Wan Saiful Wan Jan di Mahkamah Sesyen Jalan Duta hari ini, ia melibatkan pertuduhan meminta dan menerima rasuah RM6.9 juta berhubung projek Jana Wibawa.

Ketua Penerangan Bersatu itu membuat pengakuan tidak bersalah berhubung dua pertuduhan tersebut selepas dibacakan di hadapan Hakim Azura Alwi.

Bagi pertuduhan pertama, Wan Saiful didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek ‘Central Spine Road: Sertik Ke Persimpangan Lebuhraya Pantai Timur’ daripada kerajaan Malaysia secara prakelayakan yang jumlah keseluruhannya RM232,000,000.

Wan Saiful juga dituduh menerima bagi dirinya suatu suapan iaitu wang tunai sejumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek tersebut.

Bekas pengerusi Perbadanan Tabung Pendidikan Tinggi Nasional (PTPTN) itu didakwa melakukan kedua-dua perbuatan tersebut di Royal Lake Club, Taman Tasik Perdana di sini, sekitar April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di sini antara 8 Julai 2022 hingga 30 Sept 2022.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin, manakala Wan Saiful diwakili peguam Datuk Hisyam Teh Poh Teik.


PRN Johor, seorang lagi pemimpin Amanah gesa runding dengan Bersatu dan PN

Seorang lagi pemimpin Parti Amanah menyuarakan gesaan supaya blok pembangkang, Pakatan Harapan (PH) berunding dengan Bersatu dan juga Perikatan Nasional (PN) bagi menghadapi Pilihan Raya Negeri (PRN) Johor.

Terdahulu, Timbalan Pengerusi Amanah Johor, Dzulkefly Ahmad mencadangkan supaya membuka pintu rundingan dengan Bersatu bagi mengelak episod PRN Melaka berulang lagi.

Bekas Ahli Jawatankuasa Amanah, Mazlan Aliman berkata PH perlu memikirkan kerjasama lebih luas berbanding hanya melihat kepada parti pembangkang seperti Pejuang, Warisan dan MUDA.

Langkah tersebut penting jika tidak mahu senario di Melaka dan Sarawak berulang, ia ibarat “serah tengkuk” kepada UMNO dan Barisan Nasional (BN).

“PH dan parti pembangkang mesti berjiwa besar dan melupakan persengketaan demi kepentingan rakyat yang terasa dikhianati dengan mandat diberikan.

“Memang tidak mudah bila diingati ‘Langkah Sheraton’ yang membawa kepada kejatuhan kerajaan PH di persekutuan dan negeri-negeri. Ia amat pahit dan tragis,” katanya dalam kenyataan hari ini.

Semalam, Majlis Presiden PH menyuarakan hasrat untuk bergabung dengan parti pembangkang lain yang mahu bertanding dalam PRN Johor untuk bersama di bawah satu khemah besar.

Mazlan berkata, khemah besar itu juga bagi menidakkan hasrat UMNO meraih kemenangan besar dalam PRN Johor, sekali gus memberi laluan kepada pilihan raya umum ke-15 (PRU-15).

“UMNO sendiri telah membuat kenyataan angkuh dengan yakin untuk menang besar meskipun bersendirian dalam PRN Johor. Ia akan membuka laluan untuk PRU-15 dan dengan andaian menang majoriti dua pertiga demi melaksanakan agenda mereka.

“Adakah PH dan rakyat pada keseluruhannya ingin kembali ke episod kleptokrasi seperti dahulu?” soalnya lagi.

“Bayangkan, bukan sahaja PH boleh bekerjasama dengan Warisan, Pejuang, MUDA; tetapi juga dengan Bersatu dan PAS, membentuk pakatan terbesar. Ia gambaran sebenar Keluarga Malaysia,” katanya merujuk slogan dilaungkan Perdana Menteri, Ismail Sabri Yaakob.

Untuk rekod, semasa berada dalam gabungan PH, Bersatu menang lapan kerusi Dewan Undangan Negeri (DUN) daripada 17 kerusi yang ditandinginya, kebanyakkan calon Bersatu diletak melawan UMNO yang majoritinya pengundi Melayu.

Sabtu lalu, Sultan Johor, Sultan Ibrahim Sultan Iskandar berkenan pembubaran DUN Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor pada Sabtu.

PRN Johor terpaksa diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan hanya menguasai 28 DUN manakala PH pula 27 kerusi daripada 56 DUN.


Kes positif turun dua hari berturut-turut

Sebanyak 20,546 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, turun dua hari berturut-turut, berbanding 20,670 kes yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan keseluruhan kes positif sejak pandemik Covid-19 melanda negara Mac tahun lalu kepada 1,404,899 kes.

Beliau berkata Selangor kembali merekodkan lonjakan jangkitan daripada 6,606 kes yang dilaporkan semalam kepada 7,307 kes dalam tempoh 24 jam itu.

Berdasarkan data dikeluarkan Kementerian Kesihatan (KKM), enam lagi negeri dan wilayah merekodkan peningkatan kes.

Sarawak mencatatkan 965 kes berbanding 725 yang direkodkan semalam; Perak dengan 1,069 kes (1,003 semalam); Pahang sebanyak 926 kes (794 semalam); Melaka 631 kes (521 semalam); Johor dengan 1,508 kes (1,425 semalam); dan Putrajaya merekodkan tiga kes berbanding sifar semalam.


Covid-19: KKM tingkat kesiapsiagaan hospital sekitar Lembah Klang

Sebanyak 154 daripada 5,198 katil yang dikhususkan kepada pesakit Covid-19 kategori 4 di Pusat Kuarantin dan Rawatan Berisiko Rendah Bersepadu PKRC MAEPS telah diguna sepenuhnya, kata Menteri Kesihatan Datuk Seri Dr Adham Baba.

Beliau berkata baki katil yang disediakan bagi pesakit Covid-19 Kategori 1 hingga 3 pula hampir penuh dan berdasarkan data terkini secara puratanya PKRC MAEPS menerima 800 pesakit Covid-19 sehari dengan purata 200 daripadanya adalah pesakit Kategori 4.

Sehubungan itu katanya, Kementerian Kesihatan (KKM) menilai semula strateginya serta mengenal pasti langkah responsif meningkatkan kesiapsiagaan hospital di sekitar Lembah Klang serta PKRC MAEPS 2.0 bagi menerima dan merawat pesakit Covid-19 kategori 4 dan 5 yang semakin meningkat.

“KKM telah memulakan langkah-langkah kesiapsiagaan bagi perawatan dan pemulihan pesakit Covid-19, termasuk di PKRC MAEPS 2,0 yang mana jumlah pesakit yang dirujuk juga telah bertambah,” katanya dalam kenyataan hari ini.

Antara langkah diambil katanya adalah dengan menambah segera jumlah katil di wad unit rawatan rapi (ICU) hospital di bawah KKM dan hospital pengajar universiti.

Sebagai contoh, katanya terdapat penambahan 20 unit katil ICU di Hospital Ampang, manakala lapan katil ICU dan 45 unit katil di wad tambahan diletakkan di Hospital Pengajar Universiti Putra Malaysia.

Katanya, menerusi inisiatif itu ia membolehkan pesakit Covid-19 Kategori 4 dan 5, dipindahkan segera dari PKRC MAEPS ke hospital berkenaan.

Dr Adham berkata, selain penambahan katil di PKRC MAEPS, pihaknya juga akan melengkapkan wad di Hospital Tuanku Ampuan Rahimah (HTAR), Klang dengan tambahan 60 unit katil dan peralatan tambahan dianggarkan bernilai RM1.1juta.

“Ia bagi meningkatkan lagi keupayaan hospital berkenaan untuk menerima pesakitnya khususnya yang dijangkiti Covid-19. Selain itu kita turut tubuhkan hospital medan dengan kapasiti 50 katil tambahan menerusi kerjasama dengan Angkatan Tentera Malaysia (ATM) di HTAR Klang, Selangor.

“Selain itu kita turut memperluaskan kerjasama dengan Hospital Angkatan Tentera Tuanku Mizan di Wangsa Maju untuk menerima dan merawat pesakit Covid-19 bagi Kategori 3 dan 4,” katanya.

Dr Adham berkata, KKM turut melaksanakan segera penugasan semula atau mobilisasi sementara lebih 110 petugas kesihatan yang terdiri daripada 75 pegawai perubatan, anggota paramedik, pemandu dari Kedah, Perak dan Terengganu serta 43 pegawai perubatan dari hospital sekitar Lembah Klang .

“Penugasan mereka ini berkuat kuasa hari ini untuk tempoh satu hingga enam bulan bagi menyokong PKRC MAEPS bagi merawat pesakit Covid-19,” katanya.

Turut ditambah ialah 1,550 silinder oksigen bagi memenuhi keperluan pesakit yang memerlukan bantuan oksigen di PKRC MAEPS.

“Penambahan silinder oksigen berkenaan meliputi 400 unit silinder oksigen bersaiz 6.8 m3 dan 1,000 unit pembekalan oksigen ke PKRC MAEPS. KKM juga memutuskan untuk membuat perolehan ‘oxygen concentrator’ sebanyak 300 unit dan perolehan bekalan oksigen daripada lebih dari satu pembekal.

“KKM juga akan melaksanakan kerja pengujian dan penyerahan 30 unit ‘oxygen concentrator’ baharu di PKRC MAEPS supaya peralatan berkenaan dapat digunakan segera untuk rawatan pesakit.

“Selain itu, kita juga akan mengoperasikan semula Institut Latihan KKM (ILKKM) di Sungai Buloh yang mempunyai keupayaan maksimum sebanyak 2,400 katil yang membolehkan menempatkan pesakit Covid-19 kategori 1 dan 2 supaya PKRC MAEPS dapat memberi tumpuan kepada perawatan dan pemulihan pesakit Covid-19 Kategori 3 dan 4,” katanya.

Dalam pada itu, Dr Adham berkata, KKM turut menyediakan sukarelawan terutamanya dari Persatuan Bulan Sabit Merah (PBSM) bagi membantu menjaga pesakit kanak-kanak yang ibubapa mereka sedang dirawat di hospital kerana dijangkiti Covid-19.


KWSP: Anwar pun sandiwara juga, dah berkuasa janji sengaja terlupa

Ahli Parlimen (MP) Perikatan Nasional (PN) ‘memulangkan paku buah keras’ kepada penyokong kerajaan Pakatan Harapan-Barisan Nasional (PH-BN) yang menuduh PN bersandiwara ketika keluar Dewan Rakyat, pagi tadi.

Terdahulu, dalam sidang Dewan Rakyat pagi tadi (3 April 2023), MP PN keluar dewan kerana membantah tindakan Speaker Datuk Johari Abdul menolak usul tergempar bagi membincangkan pengeluaran Kumpulan Wang Simpanan Pekerja (KWSP) bersasar.

Bagaimanapun, mereka masuk semula ke dalam dewan setelah mengadakan sidang media di lobi Parlimen. Keadaan itu menyebabkan beberapa MP kerajaan PH-BN menyifatkan tindakan itu sebagai ‘sandiwara’

MP PN Tasek Gelugor, Datuk Wan Saiful Wan Jan dalam kenyataan petang tadi bagaimanapun, menempelak penyokong kerajaan sambil mengingatkan bahawa Datuk Seri Anwar Ibrahim sebelum ini pernah menyokong pengeluaran KWSP bersasar.

Beliau memetik kenyataan media Anwar pada 9 Mac 2022 berkaitan pengeluaran KWSP bersasar, sebelum menjadi Perdana Menteri dan Menteri Kewangan.

Wan Saiful turut menyifatkan Anwar juga bersandiwara apabila selepas memperoleh kuasa, beliau melupakan segala janji dibuatnya.

“Kalau-kalau ada yang terlupa, ini petikan kata-kata Anwar Ibrahim sebelum ini.

“Saya kini mendukung agar pengeluaran ini dibenarkan sesegera mungkin dan tanpa ada apa-apa halangan dan kerenah birokrasi. Kerajaan juga mesti ambil kira nasib golongan rakyat yang tidak mencarum,”

“Rupa-rupanya sandiwara juga… dah ada kuasa, semua janji sengaja terlupa…,” kata Wan Saiful.


Menuju Perikatan 3.0, UMNO mesti jemput wakil DAP dalam program

Tangkap layar WhatsApp perbualan antara pemimpin UMNO menerima arahan daripada Presiden parti Datuk Seri Ahmad Zahid Hamidi yang mengarahkan supaya pimpinan UMNO untuk turut menjemput wakil DAP dalam setiap program anjuran parti itu bocor di media sosial hari ini.

“Presiden minta kita semua buat program mesti jemput wakil DAP, kita kena latih untuk menerima DAP, sebab saya fikir itu yang terbaik buat masa ini,” demikian perbualan WhatsApp yang didakwa daripada kumpulan Majlis Tertinggi UMNO.

Lawatan Noraini bersama Ahli Parlimen DAP Bangi, Ong Kian Ming ke UKM menziarah Azura Omar, seorang pelajar PhD di UKM yang sedang berjuang melawan penyakit kanser.

Perbualan itu merujuk kepada langkah Ketua Wanita UMNO Datuk Seri Noraini Ahmad yang menjemput Ahli Parimen Bangi daripada DAP Ong Kian Ming dalam satu program lawatannya, yang mana tindakannya itu mendapat pujian.

“Semoga beliau cekal menghadapi dugaan dan segera sembuh dan dapat memenuhi impian beliau untuk menggulung ijazah doktor falsafah.

“Turut bersama saya Dr Ong Kian Ming Ahli Parlimen Kawasan Bangi; Prof Datuk Dr Hussaini Omar Ketua Pengarah Pendidikan Tinggi; Prof Datuk Dr Mohd Ekhwan Toriman Naib Canselor UKM serta beberapa pengawai kanan KPT,” katanya dalam program lawatan melawat seorang mahasiswa yang kini bergelut dengan penyakit kanser.

Tindakan Noraini itu mendapat pujian, kata salah seorang ahli kumpulan “Noraini bagus mereka akan belajar nanti bagaimana nak adaptasi secara perlahan lahan.”

Sementara itu, Agenda Daily ketika mendapatkan respon daripada Naib Presiden UMNO, Datuk Seri Mohamed Khaled Nordin berhubung perkara ini, tidak menafikan perkara itu, bagaimanapun beliau berkata ia berkemungkinan bukan naratif daripada presiden.

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


Vaksin CanSinoBIO buatan China dapat kelulusan WHO

Pertubuhan Kesihatan Sedunia (WHO) pada Khamis meluluskan penggunaan vaksin Covid-19 CanSinoBIO buatan China – vaksin kesembilan yang mendapat kelulusan badan tersebut.

WHO memberikan kebenaran penyenaraian penggunaan kecemasan (EUL) kepada satu dos vaksin Convidecia ketika China sedang bergelut dalam membendung penularan semula virus tersebut akibat varian Omicron.

Ia merupakan vaksin buatan China ketiga yang diluluskan oleh agensi kesihatan PBB, selepas Sinovac dan Sinopharm.

Convidecia didapati mempunyai 64 peratus keberkesanan terhadap penyakit bergejala dan 92 peratus keberkesanan terhadap Covid-19 yang teruk, kata WHO.

“Vaksin itu memenuhi piawaian WHO untuk perlindungan terhadap Covid-19 dan… manfaat vaksin itu jauh melebihi risiko,” kata agensi kesihatan PBB dalam satu kenyataan.

Pakar vaksin WHO mengesyorkan kegunaannya bagi mereka berumur 18 tahun ke atas.

Convidecia boleh digunakan sebagai dos penggalak selepas siri utama lengkap menggunakan mana-mana vaksin EUL Covid-19 yang lain, kata WHO.


Ahli UMNO nafi tapi MP PKR yakin Jajaran Harapan bakal terbentuk

Gagasan baharu jajaran Pakatan Harapan-UMNO (Jajaran Harapan), bakal direalisasikan menjelang Pilihan Raya Umum Ke-15 (PRU15) bagi menghadapi Perikatan Nasional (PN).

Ahli Majlis Pimpinan Pusat (MPP) PKR, Datuk Abdullah Sani Abdul Hamid ketika membayangkan perkara itu berkata, dalam politik yang sering mengalami kedinamikan semasa dan gagasan itu boleh dibentuk sepertimana gabungan politik sebelum ini.

Ditanya adakah jajaran baharu itu telah dibentuk secara rasmi, Abdullah Sani yang rapat dengan Presiden PKR Datuk Seri Anwar Ibrahim berkata, ‘ia akan berlaku mengikut situasi politik semasa’.

“Ia automatik akan dilaksanakan,” katanya yang kemudian merujuk kepada kenyataan Presiden UMNO Datuk Seri Ahmad Zahid Hamidi pada 6 Disember 2020.

Pada masa itu Zahid mengatakan kesediaan UMNO bekerjasama dengan Pakatan Harapan (PH) dan DAP untuk membentuk kerajaan baharu di Perak jika jajaran gabungan parti terdahulu tidak dapat diteruskan.

Zahid yang memberitahu pemberita demikian selepas menghadap sembah Sultan Perak, Sultan Nazrin Muizzuddin Shah di Istana Kinta berkata ianya akan mengambil kira semua pertimbangan politik agar kerajaan yang terbentuk merupakan kerajaan yang lebih kukuh dukungannya.

Pada 5 Disember 2020, kerajaan Perak pimpinan Bersatu dibubarkan selepas berlaku kemelut politik apabila Ahli Dewan Undangan Negeri (ADUN) UMNO tidak lagi menyokong Datuk Seri Ahmad Faizal Azumu sebagai Menteri Besar.

Mengulas lanjut Abdullah Sani yang juga Ahli Parlimen Kapar memberitahu Agenda Daily bahawa PKR sendiri pernah bekerjasama dengan ‘lawan’ mereka sebelum ini bagi memastikan agenda rakyat dimartabatkan.

“Tiada apa yang mustahil dalam politik, tiada kawan kekal dan tiada lawan yang kekal. Negara memerlukan pembelaan, kita tumpu pada rakyat masing-masing kerjasama itu nama jajaran baharu tiada masalah…

“Kerjasama dengan semua orang kita alu-alukan, bukan sahaja UMNO, Gabungan Parti Sarawak (GPS), parti-parti kecil dari Sabah ataupun daripada Bebas akan kerjasama untuk bina negara,” katanya kepada Agenda Daily.

Katanya PKR sentiasa mengalu-alukan kerjasama dengan semua pihak.

Beberapa hari lalu tular poster ‘Jajaran Harapan’ yang menunjukkan Zahid bersama kepemimpinan PH – Anwar; Setiausaha Agung DAP Lim Guan Eng, dan Presiden AMANAH Mohamad Sabu.

Bagaimanapun, Ketua Pemuda UMNO Datuk Asyraf Wajdi Dusuki menuduh penyebaran itu dilakukan penyokong Bersatu.

Sebelum ini PAS Johor membayangkan kehairanan mengenai berita yang semakin kuat tersebar mengenai kerjasama rakannya dalam Muafakat Nasional (MN), UMNO, dengan PH menerusi Jajaran Harapan.

Walaupun UMNO menafikan kewujudan jajaran itu, PAS menasihatkan mana-mana pihak supaya tidak melakukan kesilapan untuk bekerjasama dengan PH yang dilihat berperilaku ‘buruk’.

Ketua Penerangan PAS Johor, Rusman Kemin berkata, partinya lebih mengenali PH yang disifatkannya sebagai berperilaku ‘buruk’ setelah dapat mentadbir negara.


Kanak-kanak hilang di rumah rakit ditemui lemas

Seorang kanak-kanak perempuan yang dilaporkan hilang semasa berada di majlis hari raya anjuran keluarganya di rumah rakit di Bukit Rangin, Kuantan pada Jumaat malam ditemukan lemas hari ini.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Siti Nur Athhiyya Soffea Mohamad Sukri, 3, ditemukan timbul lengkap berpakaian kira-kira 1.5 kilometer dari rumah rakit berkenaan, lapor Bernama.

“Operasi mencari dan menyelamat (SAR) mangsa meliputi tiga kilometer dari lokasi kejadian sebelum mayat mangsa ditemukan 11.35 pagi tadi oleh pasukan bomba. Mayat mangsa kemudiannya diserahkan kepada polis untuk tindakan lanjut,” katanya dalam kenyataan hari ini.

Media sebelum ini melaporkan, mangsa yang memakai baju kurung berwarna merah dilaporkan kali terakhir dilihat bapanya pada 11.15 malam pada hari kejadian.

Sejurus itu, SAR diaktifkan dengan mengambil kira kemungkinan kanak-kanak itu terjatuh dari dua rumah rakit kepunyaan bapanya, yang mempunyai jambatan kayu di bahagian tengah untuk menghubungkan kedua-dua rumah tersebut.


Skandal rasuah Covid-19: Bekas menteri Indonesia dipenjara 12 tahun

Bekas Menteri Hal Ehwal Sosial Indonesia, Juliari Batubara hari ini, dijatuhkan hukuman penjara 12 tahun setelah didapati bersalah terbabit dalam skandal rasuah berkaitan Covid-19 membabitkan berbilion-bilion rupiah.

Mahkamah Rasuah Jakarta dengan yakin mendapati bekas ahli politik itu bersalah melakukan rasuah selepas menerima 32.4 bilion rupiah sebagai balasan berkaitan dengan perolehan barang untuk pakej bantuan sosial Covid-19.

Mahkamah yang mendapati dia turut campur tangan dalam proses tender bekalan itu, turut mengenakan denda 500 juta rupiah, selain memerintahkannya membayar kembali 14.5 bilion rupiah yang diselewengkan untuk perbelanjaan peribadi.

Dalam keputusan itu hakim mengatakan Juliari juga akan dilarang memegang jawatan awam selama empat tahun setelah menjalani hukuman penjara.

Juliari menafikan terbabit dalam salah laku itu. Peguamnya Maqdir Ismail menyifatkan hukuman itu, satu tahun lebih lama daripada yang diminta oleh penyiasat, sebagai terlalu keras dan mengatakan mereka sedang mempertimbangkan untuk membuat rayuan.

Suruhanjaya Antirasuah Indonesia (KPK) menamakan Juliari sebagai suspek bersama empat lagi tertuduh pada Disember tahun lalu.

Ketika itu, KPK menemukan lebih AS$1 juta wang tunai disimpan di dalam beberapa bekas, sehari sebelum bekas menteri itu menyerah diri. – Agensi

Pegawai Suruhanjaya Antirasuah Indonesia menunjukkan wang tunai yang dirampas dalam kes bekas Menteri Sosial Indonesia, Juliari Batubara, yang dihukum penjara 12 tahun hari ini. – Gambar AFP


Asyraf tak puas hati isu KWSP, mahu PM jangan ikut cakap Tengku Zafrul

Nampaknya Datuk Asyraf Wajdi Ahmad Dasuki masih tidak berpuas hati apabila tuntutannya tidak dilayan Perdana Menteri (PM) Datuk Ismail Sabri Yaakob, kini beliau mendesak agar jangan mendengar cakap Menteri Kewangan pula.

Ketua Pemuda UMNO itu mahu Ismail Sabri tidak terlalu menerima nasihat Tengku Datuk Seri Zafrul Tengku Abdul Aziz berhubung pengeluaran Kumpulan Wang Simpanan Pekerja (KWSP) sebaliknya mendengar tuntutannya yang sudah dibuat berkali-kali sebelum ini.

“Dengarlah rintihan rakyat, usahlah dengar nasihat Tengku Zafrul.

“Alasan yang diberikan untuk menafikan pengeluaran KWSP sama sahaja dengan alasan waktu kami bersemuka dengan Menteri Kewangan apabila beliau mempertahan pendirian untuk tidak membenarkannya waktu Perintah Kawalan Pergerakan (PKP) 1.0 lagi,” katanya dalam kenyataan di Facebook.

Asyraf berkata pengeluaran KWSP i-Citra RM10,000 itu sangat penting berikutan bantuan yang diberikan belum mencukupi.

“Bantuan RM1,000 tidak mencukupi terutama bagi mereka yang mengalami musibah banjir. Apatah lagi jika nak bergantung kepada pendekatan memberikan pinjaman.

“Pemuda UMNO telah cuba sedaya melalui pelbagai cara membawa suara rakyat termasuk bertemu sendiri dengan Ketua Pegawai Eksekutif KWSP, Menteri Kewangan bahkan Perdana Menteri sendiri.

“Harap-harap lah ini bukan keputusan akhir Perdana Menteri dan Menteri Kewangan. Dengar lah rintihan rakyat yang mahukan bantuan i-Citra ini, lebih-lebih lagi terlalu ramai yang mahu kembali memulakan kehidupan dan perniagaan akibat terkesan dengan musibah yang melanda,” katanya lagi.

Terdahulu, media melaporkan Ismail Sabri berkata kerajaan ketika ini tidak berhasrat meluluskan pengeluaran tersebut, meskipun ramai yang terjejas dengan banjir.

Ismail Sabri berkata, meskipun ramai mangsa terjejas dengan banjir, namun rakyat berisiko menjadi miskin tegar ketika bersara nanti.

Kata beliau, kerajaan sudah menyediakan pelbagai bantuan dan dana mencukupi untuk membantu mangsa banjir di seluruh negara serta bersedia menambah peruntukan.


Syarat PN mesti dipatuhi jika Ismail Sabri dilantik PM Kesembilan

Ikatan persefahaman yang lebih kuat antara Perikatan Nasional (PN) dan Barisan Nasional (BN), selepas sokongan diberikan kepada Naib Presiden UMNO, Datuk Seri Ismail Sabri Yaakob untuk jawatan Perdana Menteri, diharap tidak runtuh lagi.

Ahli Parlimen (MP) Bandar Tun Razak Datuk Kamarudin Jaffar berkata punca kejatuhan Kerajaan PN sebelum ini harus dijadikan iktibar supaya tidak berlaku lagi.

Sebab itu, katanya, syarat ditetapkan oleh PN iaitu Jemaah Menteri yang bakal dilantik mesti terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah, mesti dipatuhi.

Katanya, syarat itu bagi memastikan amalan menghormati prinsip pengasingan kuasa diteruskan dan tidak melibatkan pentadbiran yang berpaksikan soal kepartian atau isu-isu peribadi semata-mata.

“Kali ini, UMNO diberikan amanah sepenuhnya sebagai calon Perdana Menteri dan PN seperti yang diumumkan Pengerusi (Tan Sri Muhyiddin Yassin) akan menyokong secara bersyarat.

“Punca kejatuhan PN sebelum ini, harus dijadikan sebagai teladan supaya tidak terjadi lagi…jika terjadi lagi, saya risau akan memberi tekanan kepada rakyat dan seterusnya mereka akan menghukum (Ahli Parlimen) dalam PRU (pilihan raya umum) nanti,” katanya ketika menjadi tetamu jemputan secara maya dalam program ‘Malaysia Petang Ini: PN Kembali?’ terbitan Bernama TV yang disiarkan petang tadi.

MP Bersatu itu mengakui persefahaman antara PN dan BN, terutama UMNO, kini kembali kukuh berbanding ketika menjadi kerajaan sebelum ini.

Perkara itu katanya telah diterjemah menerusi konsesus oleh Bersatu, PAS dan Parti Solidariti Tanah Airku (STAR) untuk menyokong BN, yang menamakan Ismail Sabri sebagai calon Perdana Menteri kesembilan.

Mengakui percakaran dan tiada kesefahaman antara parti menjadi punca kejatuhan PN, beliau berharap perkara sama tidak berulang sekiranya calon daripada BN dipilih sebagai Perdana Menteri yang baharu.

Pada 16 Ogos lalu, Muhyiddin secara rasmi meletak jawatan Perdana Menteri selepas kehilangan sokongan majoriti Ahli Dewan Rakyat susulan tindakan Presiden UMNO, Datuk Seri Ahmad Zahid Hamidi dan 14 lagi Ahli Parlimen UMNO menarik diri daripada menyokong kerajaan dan Muhyiddin.

Tindakan itu adalah kemuncak kemelut politik dicetuskan UMNO yang pada awalnya bersetuju menyokong PN membentuk kerajaan baharu setelah kerajaan Pakatan Harapan (PH) tumbang, dengan Muhyiddin menjadi Perdana Menteri.

Namun gerakan terancang dan serangan oleh beberapa pemimpin UMNO menyebabkan keabsahan Muhyiddin dipertikaikan, sebelum beliau meletak jawatan.


499 perniagaan sokong jika GST diperkenalkan semula, kata FMM

Sebanyak 499 perniagaan memberi sokongan padu kepada pengenalan semula cukai barang dan perkhidmatan (GST) bagi menggantikan cukai jualan dan perkhidmatan (SST) 2.0 sedia ada memandangkan GST dilihat menawarkan struktur cukai yang lebih adil dan menghapuskan cukai bertindih dan tambahan yang biasanya ada dalam rejim SST.

Dalam satu kenyataan, Persekutuan Pengilang-Pengilang Malaysia (FMM) berkata respons itu adalah berdasarkan satu tinjauan yang dibuat oleh FMM mengenai pengenalan semula GST pada Mei 2020, lapor Bernama.

Presidennya Tan Sri Soh Thian Lai berkata harga eksport Malaysia akan menjadi lebih berdaya saing di persada antarabangsa berikutan GST tidak dikenakan kepada barangan dan perkhidmatan yang dieksport, manakala GST yang dibelanjakan ke atas input dapat diperoleh semula di sepanjang rantaian bekalan.

“Selain itu, memandangkan sistem asas cukai yang luas ini akan meningkatkan cukai tidak langsung, ia akan menawarkan fleksibiliti kepada kerajaan untuk mengurangkan cukai langsung (cukai pendapatan individu dan cukai korporat) untuk menjadikan Malaysia sebagai destinasi perniagaan yang lebih menarik,” tambahnya.

Memandangkan kerajaan kini menumpukan kepada pemulihan ekonomi, Soh berkata pengeluar perlu mengutamakan masa dan tenaga mereka untuk membangunkan semula perniagaan.

Oleh itu, pengenalan semula GST tidak sewajarnya dipertimbangkan secara berasingan, sebaliknya sebagai sebahagian daripada penilaian holistik sistem cukai di Malaysia dan kedudukan fiskal negara, katanya.

“Walaupun pengenalan cukai penggunaan yang menyeluruh akan mengukuhkan kedudukan fiskal negara, GST 2.0 harus mudah diuruskan, tetapi tidak meningkatkan kos untuk menjalankan perniagaan,” katanya.

Berikutan perubahan dan peralihan kepada GST 2.0 berkemungkinan adalah mencabar, beliau berkata FMM menyeru kerajaan untuk berunding dengan semua pihak berkepentingan melalui proses semakan semula yang terperinci bagi memastikan kejayaan pelaksanaan rejim cukai yang berkesan.


Rekod mantan menteri UMNO lebih memalukan, PMX pertahan Zahid

Datuk Seri Anwar Ibrahim membidas bekas menteri UMNO dalam kerajaan terdahulu dengan menyifatkan mereka sebagai memalukan kerana terpalit dengan banyak kes rasuah dan salah guna kuasa.

Perdana Menteri (PMX) mendakwa memiliki banyak fail melibatkan bekas menteri UMNO yang terlibat rasuah tetapi tidak memperincikan secara lanjut, namun umum mengetahui Presiden UMNO yang dilantik menjadi Timbalan Perdana Menteri juga mempunyai kes mahkamah.

“Saya dah tengok fail, cakap berdegar-degar, dia pergi ke sana seolah-olah dilindungi. Saya tak peduli, saya dah cakap dengan Tun saya lawan, apatah lagi cicak mengkarung.

“Ini mantan menteri UMNO, jangan bagi peluang, seolah-olah dia bersih, rekod dan fail saya dah lihat, memang memalukan. Kalau tanya saya, memang elok dia berambus dari UMNO.

“Rekod begitu rupa, tapi bila masuk PAS terus pakai serban dan jubah. Mantan menteri UMNO kamu dapat habuan, bina kekayaan, pakaian, kenderaan, harta dalam dan luar negara, di Australia kumpulan mereka ada harta besar.

“Kemudian apabila tak dapat tempat kerana isu dasar, calon dan kedudukan mereka keluar. Lebih baik UMNO dibersihkan daripda penyangak sebegini,” katanya ketika berucap pada ceramah di Padang Awam Pekan Guar Chempedak malam tadi.

Anwar bagaimanapun mempertahankan timbalannya, Datuk Seri Ahmad Zahid Hamidi yang sering dituduh sebagai penipu, walhal sepatutnya bekas pemimpin UMNO tersebut sepatutnya mencermin diri mereka terlebih dahulu.

“Ramai mantan menteri bersama mereka (pembangkang) yang tinggalkan UMNO, saya nak bagi ingatan, mereka cakap berdegar kata Zahid penipu, Anwar penipu, mereka pura-pura Islam.

“Hang (mantan menteri) tengok muka di cermin, mantan menteri ada yang pernah ‘text’ pada saya minta usah bercakap soal rasuah dan tatakelola, minta saya bekerja.

“Itu saya bercakap dengan Elon Musk; hartawan Hong Kong, Richard Lee dan Aramco (Saudi Arabian Oil Company) untuk tingkat pelaburan di Pengerang apa?

“Itu hasil kita bekerja sebagai pasukan bersama menteri, jabatan, duta semua untuk tingkat ekonomi negara. Mantan menteri ini bercakap seolah kita tak buat apa, dialah pejuang Islam, pejuang Melayu.

“Saya kata tengok cermin, tengok rekod, tengok kontrak, tengok berapa tanah kamu ambil, berapa banyak kamu sakau, kamu jaga baik-baik,” katanya lagi.

Hadir sama dalam program ceramah itu Presiden UMNO, Zahid; Setiausaha Agung Pakatan Harapan (PH), Datuk Seri Saifuddin Nasution Ismail dan Presiden AMANAH, Datuk Seri Mohamad Sabu.


Krisis kakitangan hospital di London meruncing, tentera beri bantuan

Kementerian Pertahanan Britain hari ini mula mengerah anggota tenteranya bagi memberi sokongan kepada hospital yang mengalami kekurangan kakitangan dan tekanan melampau, berikutan rekod kes Covid-19 di negara itu yang melonjak tinggi.

Kira-kira 200 anggota tentera telah disediakan untuk menyokong Perkhidmatan Kesihatan Nasional (NHS) di London untuk tiga minggu akan datang, kata kementerian itu.

Kementerian Pertahanan akan menyediakan 40 pegawai perubatan dan 160 anggota tugas am untuk tiga minggu akan datang.

Britain menyaksikan lonjakan jangkitan Covid-19, termasuk dalam kalangan kakitangan kesihatan, disebabkan penularan pantas varian Omicron.

Sejak kebelakangan ini Britain melaporkan lebih 150,000 kes baharu setiap hari sepanjang minggu lalu.

Pada masa sama kerajaan Britain juga telah mengerahkan angkatan tentera untuk membantu melaksanakan ujian saringan dan program vaksinasi Covid-19.

“Sekali lagi mereka datang untuk membantu pekerja NHS yang bekerja sepanjang masa di seluruh ibu negara, membantu perkhidmatan kesihatan melalui tempoh musim sejuk yang sukar ini di mana keperluan adalah paling besar,” kata Menteri Kesihatan Sajid Javid.

Britain telah melaporkan hampir 150,000 kematian akibat Covid-19, sejak dua tahun pandemik melanda negara itu.

Kakitangan perkhidmatan kesihatan kerajaan menghadapi krisis moral sejak sebelum lonjakan Omicron baru-baru ini dengan ramai diantara mereka kini menjalani kuarantin di rumah kerana dijangkiti Covid-19.

Tekanan ke atas sistem kesihatan, terutama di London meningkat sejak sebulan lalu, dengan 4,000 pesakit kini dirawat di hospital berbanding 1,100 pada awal Disember.

Pengarah Royal College of Nursing England, Patricia Marquis, berkata penempatan pasukan tentera itu menunjukkan kerajaan tidak lagi boleh menafikan terdapat “krisis kakitangan” dalam NHS.

“Perdana menteri dan yang lain tidak boleh lagi menolak soalan mengenai keupayaan kakitangan NHS untuk memberikan penjagaan kesihatan yang selamat,” katanya. – Agensi


Heitech Padu dapat kontrak RM66.84 juta daripada Kementerian Pertahanan

HeiTech Padu Bhd telah memperoleh kontrak lima tahun bernilai RM66.84 juta daripada Kementerian Pertahanan (Mindef).

Dalam satu makluman kepada Bursa Malaysia semalam, HeiTech berkata di bawah surat anugerah yang ditandatangani dengan Mindef pada 8 Sept 2022, syarikat teknologi itu akan menyediakan penyelenggaraan ke atas sistem bantuan latihan penerbangan operasi taktikal komputer di Bangunan Simulator Sukhoi 30-MKM, lapor Bernama.

Syarikat itu juga akan menyediakan sistem simulator pertahanan udara termasuk menaik taraf sistem sedia ada.

Kontrak itu dijangka mempunyai kesan positif ke atas pendapatan masa depan, aset bersih serta pendapatan sesaham syarikat dan tidak akan memberi kesan material terhadap dasar dividen, modal saham termasuk pegangan saham syarikat bagi tahun kewangan berakhir 31 Dis 2022.


PRU-15 : PAS yakin tawan 36 Parlimen

PAS yakin mampu menawan 36 kerusi Parlimen seluruh negara seperti yang disasarkan dalam Pilihan Raya Umum ke-15 (PRU-15), Sabtu depan.

Angka itu dua kali ganda daripada kerusi yang disandang parti Islam itu sebelum ini.

Setiausaha Agung PAS, Datuk Seri Takiyuddin Hassan berkata beliau melihat sokongan terhadap PAS semakin meluas ke seluruh negara lebih-lebih lagi ketika berada dalam gabungan Perikatan Nasional (PN).

“Kita optimis dengan sokongan rakyat kepada PN, selain berpuas hati melihat proses berkempen, sekali gus memberi keyakinan bahawa PAS boleh memenangi lebih daripada 18 kerusi yang disandang ketika ini.

“Dahulu kita (PAS), hanyalah sebagai pembangkang sahaja yang hanya berpengaruh besar di Kelantan, namun kini sokongan dilihat lebih luas melalui gabungan di bawah PN,” katanya pada sidang media selepas melawat persiapan akhir pengoperasian solar Danau Tok Uban di Pasir Mas, hari ini, lapor BH (10 November 2022).

Secara keseluruhan, PAS bertanding di 64 Parlimen, Bersatu (74), Gerakan (20) dan parti-parti lain dalam gabungan itu melebihi daripada 2/3 jumlah kerusi Parlimen.


‘Kelas pagi ini sangat sayu’

“Kelas pagi ini sangat sayu kerana kawan-kawan masih terkejut dengan pemergian sahabat mereka dalam kemalangan awal pagi sebelum Terowong Menora.”

Itu antara hantaran yang tular dan dikongsi ramai di media sosial termasuk Facebook (FB) susulan nahas mengorbankan lima pelajar Universiti Sultan Azlan Shah (USAS) di Kilometer 246 Lebuhraya Utara Selatan (Plus) arah utara dekat Kuala Kangsar, tengah malam tadi.

“Mak ayah Allahyarham masing-masing berkejar dari Johor, Terengganu dan Selangor untuk mengecam mayat anak-anak mereka kerana mereka semua rentung dalam kemalangan. Al-Fatihah,” demikian menurut perkongsian berkenaan.

Mangsa yang rentung dalam nahas itu adalah Muhammad Nasrun Aidol Munir Akbar, 22, dari Kuala Kubu Bharu, Selangor; Ahmad Naim Najmi Ahmad Hafizan, 21, dari Chukai Terengganu; Iqbal Hasnun Halimi, 23, dari Senai, Johor; Muhammad Nabil Haikal Muhammad Fariz, 19, dari Batu Caves, Selangor dan Ahmad Akmal Ahmad Mokhlis, 20, dari Parit Buntar, Perak.

“Al-Fatihah. Moga Allah limpahkan kesabaran dan ketabahan kepada ahli keluarga. Moga Allah berikan rahmat dan keredaan kepada kehidupan mereka dunia dan akhirat,” menurut catatan itu lagi.

Muhammad Nasrun dan Iqbal Hasun adalah pelajar Sarjana Muda Pengajian Islam; Ahmad Naim Najmi (Sarjana Muda Kaunseling); Muhammad Nabil Haikal (Diploma Pentadbiran Perniagaan) dan Ahmad Akmal (Diploma Kaunseling Islami).

Semua pelajar itu difahamkan sedang keluar kawasan atau ‘outing’ ke Ipoh menaiki kereta yang disewa memandangkan tiada kelas pembelajaran semalam.

Keadaan kereta yang dinaiki lima pelajar Universiti Sultan Azlan Shah yang terbabit dalam nahas di Kilometer 246 Lebuhraya Utara Selatan (Plus) arah utara dekat Kuala Kangsar, tengah malam tadi, 12 Mei 2022. – Gambar FB


Saya dengar Zahid nak Puad jadi MB Johor, kata Wan Saiful

Ahli Majlis Tertinggi (MT) UMNO Datuk Puad Zarkashi yang juga pengikut setia Presiden parti, Datuk Seri Ahmad Zahid Hamidi dikatakan bakal dilantik sebagai Menteri Besar (MB) Johor jika berjaya memenangi Pilihan Raya Negeri (PRN) pada 12 Mac.

Perkara itu didedahkan Ketua Penerangan Bersatu, Datuk Wan Saiful Wan Jan yang berkata perkara itu dimaklumkan beberapa individu yang ditemuinya semasa turun berkempen di Rengit, kawasan yang ditandingi Puad.

“Semasa saya ke Rengit baru-baru ini, saya mendengar khabar bahawa Datuk Mohd Puad Zarkashi telah beberapa minggu giat melobi untuk menjadi Menteri Besar menggantikan Datuk Hasni Mohamad sekiranya UMNO menang.

“Khabarnya, antara hujah yang digunakan adalah, sebagai Ahli MT yang dilantik sendiri oleh Zahid Hamidi, dia boleh membawa UMNO Johor lebih rapat dengan agenda presiden UMNO berbanding Datuk Hasni,” katanya dalam satu kenyataan di Facebook hari ini.

Jelasnya lagi, lantikan Puad itu sebagai ganjaran terhadap kesetiaan yang ditunjukkannya kepada Zahid dan bekas Perdana Menteri (PM) Datuk Seri Najib Razak.

“Dan Puad dikatakan telah menunjukkan kesetiaan yang tidak berbelah bahagi kepada Zahid dan Najib, maka sekarang adalah masa untuk menerima ganjaran,” katanya lagi.

Puad merupakan bekas Ahli Parlimen Batu Pahat dari tahun 2008 namun tewas di kerusi itu pada 2013.

Rengit ialah kerusi Dewan Undangan Negeri (DUN) dalam kawasan Parlimen Batu Pahat.

Pada PRN ini, Puad berdepan calon PN, Mohammad Huzair Lajis, Khairuddin A Rahim daripada PKR dan Nizam Bashir Abdul Kariem Bashir daripada Pejuang.


Jakim siasat prosedur sembelihan syarikat Australia diiktiraf halal

Jabatan Kemajuan Islam (Jakim) sedang menjalankan siasatan berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, kata Ketua Pengarahnya Datuk Hakimah Mohd Yusoff.

Hakimah dalam kenyataan hari ini berkata siasatan dilakukan Pegawai Atase Halal Jakim di Australia dan juga pihak berkuasa Australia iaitu ‘Department of Agriculture, Water and the Environment’ (DAWE), lapor Bernama.

Beliau berkata perbincangan antara Jakim dengan Kaunselor (Pertanian), Kedutaan Australia di Malaysia juga telah diadakan pada 28 April lepas, bagi memastikan hasil siasatan tersebut dapat diserahkan kepada Kerajaan Malaysia secepat mungkin.

“Ingin ditegaskan bahawa Jakim sama sekali tidak akan berkompromi dengan mana-mana pihak sekiranya terdapat apa-apa kesalahan dan ketidakakuran yang melibatkan proses pensijilan dan pengiktirafan halal,” katanya.

Beliau berkata Jakim sedia memberi kerjasama sepenuhnya kepada pihak berkuasa bagi menyiasat sebarang dakwaan salah laku dalam perkara tersebut termasuk melibatkan pegawai Jakim sekiranya ada.

Hakimah berkata Jakim juga bersedia pada bila-bila masa untuk bertemu dengan mana-mana pihak yang mempunyai bukti kukuh mengenai isu tersebut demi kepentingan semua pihak.

Persatuan Pengguna Islam Malaysia (PPIM) bersama dengam Pertubuhan Kemasyarakatan Rakyat (Pekemas) dan Sahabat 99, dilaporkan mendedahkan perlanggaran prosedur operasi standard (SOP) penyembelihan halal oleh sebuah syarikat di Australia, yang mendapat kelulusan dari Badan Induk Halal Jakim.

Presiden Pekemas Faizan Mohd Nor ketika membuat pendedahan berhubung isu pelanggaran SOP penyembelihan halal di Australia dilaporkan berkata berdasarkan kepada bukti video dan gambar serta diperkukuhkan saksi yang merupakan pekerja sembelihan di TFI, pihaknya yakin bahawa terdapat unsur-unsur yang jelas pelanggaran protokol penyembelihan.

Isu ini bermula dengan dakwaan seorang penulis di internet pada 1 April 2022 yang mendedahkan mengenai ketidakupayaan Thomas Foods Industries dalam membekalkan daging kepada orang Islam di Malaysia, bertajuk JAKIM Still Turning a Blind Eye to Halal Entegrity Issues.

Lelaki berbangsa Australia itu turut mendedahkan video miliknya yang menunjukkan keadaan pusat pengendalian penyembelihan yang tidak patuh syariat Islam dan ada binatang yang lemas dalam limpahan darah sebelum ia disembelih.


Ramai terkejut dapat tahu miliki wang tidak dituntut

Seorang pengunjung terkejut dimaklumkan memiliki wang yang tidak dituntut berjumlah RM12,000 hasil pemeriksaannya di kaunter Wang Tak Dituntut (WTD) yang disediakan sempena program Jelajah Aspirasi Keluarga Malaysia (AKM) Kelantan di Stadium Sultan Muhammad IV, di sini.

Menurut Ketua Unit WTD Jabatan Akauntan Negara Kelantan Nur Anis Sahibudin, senario itu antara ‘kisah’ menarik sepanjang dua hari kaunter tersebut beroperasi sejak Jumaat, lapor Bernama.

“Setakat semalam, sudah 1,273 orang datang membuat pemeriksaan di kaunter ini. Rata-rata kelihatan terkejut kerana tidak tahu memiliki wang yang tidak dituntut.

“Kaunter pemeriksaan yang disediakan ini secara tidak langsung peluang serta kesedaran selain memudahkan pengunjung membuat pemeriksaan sekiranya mereka ada wang yang tidak dituntut, hanya beri kad pengenalan petugas akan membantu membuat pemeriksaan,” katanya kepada Bernama, hari ini.

Nur Anis berkata selain di kaunter, orang ramai juga boleh membuat semakan WTD menerusi portal eGUMIS.

Seorang pengunjung Mohamad Amsyari Mohamad Suhaimi, 40, berkata beliau mengetahui mengenai wang yang tidak dituntut namun tiada masa untuk membuat pemeriksaan.

“Saya periksa tadi ada wang tidak dituntut di dalam sebuah bank berjumlah lebih RM500, mungkin baki tu dari sewaktu zaman belajar dulu…lama sangat memang tak ingat langsung.

“Baguslah ada perkhidmatan sebegini di program Jelajah AKM Kelantan,” katanya.

Jelajah AKM Kelantan yang bermula Jumaat akan berakhir hari ini.


Perbicaraan rayuan terakhir kes SRC Najib ditetapkan 15-26 Ogos

Perbicaraan rayuan terakhir kes SRC International Sdn Bhd melibatkan bekas Perdana Menteri Datuk Seri Najib Razak akan didengar pada 15 sehingga 26 Ogos.

Mahkamah Persekutuan akan mendengar rayuan Najib selama 10 hari berhubung sabitan hukuman kes rasuahnya melibatkan syarikat subsidiari 1Malaysia Development Berhad (1MDB) itu.

Dalam surat bertarikh 29 April lalu, mahkamah memaklumkan pihak pendakwaan dan pembelaan berhubung tarikh perbicaraan tersebut serta meminta pihak terbabit berada di mahkamah pada 8.40 pagi kerana perbicaraan akan bermula 9 pagi.

“Penghujahan bertulis mesti difailkan sebelum 31 Julai ini,” menurut surat itu.

Pada 8 Dis 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan Mahkamah Tinggi pada Julai 2020 ke atas Najib kerana menyeleweng RM42 juta dana SRC.

Tetapi, Najib dibebaskan dengan ikat jamin sementara menunggu rayuan terakhirnya di Mahkamah Persekutuan.

Sebelum ini, Najib memohon untuk memasukkan keterangan baharu dalam rayuannya, tetapi Mahkamah Persekutuan menolak permohonannya atas alasan ia tidak memenuhi peruntukan undang-undang.


Pembukaan sekolah dapat sambutan baik, 85 peratus pelajar hadir: Radzi

Pembukaan semula sekolah mendapat sambutan baik daripada ibu bapa berdasarkan jumlah kehadiran murid ke sekolah melebihi 85 peratus, kata Menteri Kanan Pendidikan, Datuk Dr Radzi Jidin.

Menurutnya secara keseluruhan jumlah sekolah yang sedang beroperasi di seluruh negara bermula 3 Oktober hingga 29 Oktober lalu adalah sebanyak 10,060 sekolah dan melibatkan 4,385,281 murid.

“Semua sekolah rendah dan menengah di bawah KPM di negeri Fasa 4 Pelan Pemulihan Negara (PPN) telah beroperasi sepenuhnya melibatkan 8,166 sekolah.

“Kelantan dan Sarawak yang berada dalam Fasa 3 PPN pula, sebanyak 1,894 sekolah telah beroperasi melibatkan 1,526 sekolah rendah dan 368 sekolah menengah,” katanya di Dewan Rakyat, hari ini.

Radzi berkata demikian bagi menjawab soalan Abdul Latiff Abdul Rahman (PAS-Kuala Krai) yang ingin tahu perkembangan terkini pengoperasian sekolah di seluruh negara sejak pembukaan secara berperingkat pada 3 Oktober lepas serta penerimaan guru, murid dan ibu bapa mengenai perkara itu.

Menjawab soalan tambahan Abdul Latiff mengenai perancangan KPM untuk semua sekolah beroperasi sepenuhnya tanpa penggiliran, beliau berkata ketika ini kehadiran ke sekolah tanpa penggiliran dilaksanakan untuk murid kelas peperiksaan sekiranya lebih 90 peratus murid kelas peperiksaan di sesebuah sekolah itu telah divaksin.

Beliau berkata ketika ini, murid kelas peperiksaan di semua sekolah di seluruh negara dibenarkan hadir ke sekolah tanpa sistem penggiliran kecuali empat sekolah yang belum mencapai vaksinasi 90 peratus.

“Untuk murid lain, kita sedang bekerjasama rapat dengan Kementerian Kesihatan (KKM) untuk melihat kohort manakah yang boleh dimasukkan berikutnya tanpa penggiliran.

“Tentang jangka masa itu, sebaiknya di peringkat KPM inginkan mereka kembali ke sekolah tanpa penggiliran secepat mungkin, namun kita sentiasa ambil kira faktor kesihatan dan berbincang dengan KKM terutama dalam konteks varian baharu Covid-19,” katanya.


Pemuda DAP kongsi kesedihan kemungkinan UMNO bakal diharamkan

Kemelut dalaman yang melanda UMNO mendapat perhatian Ketua Pemuda DAP Kebangsaan, Howard Lee yang berkongsi kesedihan kemungkinan parti lawannya itu akan diharamkan.

Lee, yang juga Ahli Dewan Undangan Negeri (ADUN) Pasir Pinji mendakwa terdapat rancangan untuk mengharamkan UMNO pada Jun nanti bertujuan untuk memecahbelahkan parti tersebut, malahan rakan komponen mereka MIC dan MCA juga sudah menunjukkan sikap mereka.

“Sesuatu yang besar nampaknya sedang dalam perancangan iaitu nyahdaftar UMNO oleh Pendaftar Pertubuhan yang dijangka selesai dalam bulan Jun.

“Ada yang berpandangan bahawa kedudukan UMNO tidak akan terjejas kerana mereka masih mempunyai Barisan Nasional (BN) yang boleh digunakan kelak. Namun, sejauh mana pandangan ini benar?

“Langkah ini-tidak lain dan tidak bukan-hanyalah suatu krisis epik yang direkayasa hanya untuk mencetuskan rombakan ke atas keseluruhan lanskap politik orang Melayu. Kebarangkaliannya lebih tinggi bila mana MCA dan MIC kelihatan lebih rela berlaga pipi bercium mulut dengan pemain kuasa dari Perikatan Nasional (PN),” katanya dalam satu kenyataan hari ini.

Lee tidak menolak kemungkinan UMNO akan berseorangan dalam BN sekiranya parti komponen satu persatu meninggalkan gabungan tersebut dan akan menyebabkan mereka terkontang-kanting yang kemudiaannya akan diharamkan.

“BN hanya tinggal empat parti sekarang ini, dan sekiranya UMNO ditinggalkan lagi sendirian terkontang-kanting; maka, sudah tentu, BN juga bakal dinyahdaftar.

“Jadilah ahli-ahli parlimen dan pucuk pimpinan mereka seperti gelandangan, tiada lagi rumah yang selesa untuk berteduh,” ujarnya.

Beliau juga berkata UMNO kini sedang diserang samaada musuh dalaman mahu pun dari luar.

“UMNO kini sedang dimamah dari dalam dan dari luar,” ujarnya.

Kemelut yang melanda UMNO ini adalah berpunca daripada keputusan mereka sendiri yang bersekongkol dengan pengkhianat dan kini mereka akan dikhianati oleh orang mereka sendiri, kata Lee.

“Sememangnya UMNO tidak berhak atau layak untuk mendapat simpati dari mana mana pihak.

“Merekalah yang memilih untuk bersekongkol dengan yang punya sejarah mengkhianati orang, dan bakal mengkhianati mereka. Tetapi, pertama kali saya dapat menyatakan bahawa saya berempati,” katanya.


Selepas ‘rule of law’ mahukah DAP kembali ‘sembah’ kleptokrasi

Adakah DAP bersedia mengetepikan pertuduhan mahkamah dihadapi Zahid Hamidi dan beberapa rakannya jika dibantu oleh UMNO untuk menjadi kerajaan semula?

Belum pernah terjadi dalam sejarah Malaysia kerajaan yang memerintah digulingkan, kecuali tumbang dengan sendiri apabila Perdana Menteri (PM) Pakatan Harapan (PH) Tun Dr Mahathir Mohamad meletak jawatan.

Sebaliknya, sekarang ini UMNO – parti yang berkuasa penuh sejak Tanah Melayu mencapai kemerdekaan daripada penjajahan British – mahu mencatat sejarah menjadi parti pertama menggulingkan kerajaan, setelah rekod enam dekad pecah pada Pilihan Raya Umum Ke-14 (PRU14) 2018 lalu.

Diketuai Ahmad Zahid Hamidi yang kini menjadi ‘penjaga sementara’ UMNO, bersama beberapa pemimpin kanan dan segelintir kecil Ahli Parlimen parti itu yang telah dicucuk hidung, dia berusaha menganggu-gugat politik Malaysia, untuk memalingkan tumpuan rakyat Malaysia terhadap kes rasuah, tidak amanah dan penyelewengan yang dihadapinya di dua Mahkamah Tinggi.

Untuk rekod:

1) Zahid, 68 tahun, dituduh di Mahkamah Tinggi Kuala Lumpur membabitkan 12 pertuduhan pecah amanah, lapan pertuduhan rasuah, dan 27 pertuduhan pengubahan wang haram. Tertuduh didakwa melakukan jenayah itu ketika menjadi Timbalan Perdana Menteri, ketika UMNO dan BN memerintah negara ini. Semua pertuduhan itu melibatkan puluhan juta ringgit.

2) Zahid berdepan tuduhan di Mahkamah Tinggi Shah Alam – 40 pertuduhan rasuah berhubung Sistem Visa Luar Negara (VLN), akan bersambung pada 25 Ogos ini. Kes jenayah rasuah ini juga membabitkan jutaan ringgit didakwa dilakukan ketika menjawat jawatan Timbalan Perdana Menteri dan Menteri Dalam Negeri.

Semua sekali 87 tuduhan jenayah dihadapi Zahid. Sebab itu dia sekarang ini sedang gelabah. Dan perlu diulang bahawa Zahid sanggup melakukan apa sahaja asalkan dia tidak merengkok di dalam penjara.

Sementara rakan baiknya Ahli Parlimen Pekan Najib Razak setakat ini telah dikategorikan sebagai ‘penjenayah’ apabila Mahkamah Tinggi Kuala Lumpur menjatuhkan hukuman penjara 12 tahun dan denda terhadapnya yang didapati bersalah dalam kes SRC International, pada Julai 2020.

Mahkamah Rayuan belum membuat keputusan setelah mendengar rayuan dikemukkan Najib berhubung keputusan Mahkamah Tinggi itu. Oleh itu, keputusan Mahkamah Tinggi itu belum terpadam.

Namun kita tertarik apabila Dr Mahathir ketika membahaskan Belanjawan 2021 di Dewan Rakyat pada 12 November 2020 juga membuat sindiran “Amat pelik perbicaraan di mahkamah dihentikan tetapi banduan boleh berucap di dewan Parlimen”.

Justeru, walaupun Zahid belum ditentukan bersalah, fakta-fakta kes yang dikemukakan pihak pendakwaan menerusi 99 saksi menunjukkan perbuatan rasuah, pecah amanah dan pengubahan wang haram itu telah berlaku. Cuma terserah kepada mahkamah untuk menelitinya tanpa campur tangan pihak lain.

Ada dua kemungkinan sahaja. Zahid didapati bersalah. Atau Zahid dibebaskan kerana isu teknikal – jika ini berlaku ia tidak menafikan perlakuan jenayah itu benar-benar terjadi. Namun apapun keputusan Mahkamah Tinggi, kedua-dua pihak Zahid dan pendakwa boleh mengemukakan rayuan di Mahkamah Rayuan dan kemudian di Mahkamah Persekutuan.

Sama seperti kes liwat Ketua Pembangkang, Datuk Seri Anwar Ibrahim dan bekas pembantunya Mohd Saiful Bukhari Azlan. Selepas keputusan Mahkamah Tinggi, kes dibawa ke Mahkamah Rayuan dan akhirnya ke Mahkamah Persekutuan yang mendapati Anwar gagal menimbulkan sebarang keraguan munasabah terhadap kes pihak pendakwaan.

Kekalahan Barisan Nasional (BN) terutama UMNO pada PRU14 dahulu ada kebaikannya, apabila terdedahnya kegiatan jenayah yang diam-diam dilakukan pemimpin parti itu, tanpa ada siapa pun berani mengheret mereka ke mahkamah. Jika ada pun, mereka akan campur tangan dan memadamnya.

Ini boleh dilihat menerusi kronologi kes 1Malaysia Development Berhad membabitkan Najib, sehinggakan Peguam Negara ketika itu digantikan atas alasan kesihatan.

Mereka ini bercakap berdegar-degar. Tidak dinafikan bantuan juga dihulur kepada rakyat. Tapi ibarat mesin judi ‘beri seringgit makan 10 ringgit’.

Sebab itu, dalam keadaan kerajaan Perikatan Nasional (PN) pimpinan Perdana Menteri (PM) Tan Sri Muhyiddin Yassin diuji dengan pandemik Covid-19 dan kesannya ke atas ekonomi negara dan rakyat, Zahid, Anwar dan Najib mengambil kesempatan mendakwa kerajaan telah gagal, dan PM tiada majoriti.

Mereka berusaha untuk menjadi pemimpin negara hanya untuk melepaskan tengkuk daripada mahkamah. Ini didedahkan Muhyiddin apabila menyatakan pihak tertentu mendesak beliau campur tangan dan membebaskan mereka daripada tuduhan di mahkamah.

PM tidak menyatakan siapa, tetapi rakyat faham individu yang dimaksudkan yang sedang berdepan puluhan tuduhan mahkamah.

Keengganan PM mengikut telunjuk mereka, mencetuskan kemarahan. Menggunakan pengaruh, Zahid dan Najib membakar sentimen rakyat, ahli Majlis Tertinggi dan beberapa Ahli Parlimen UMNO untuk menarik sokongan terhadap PN dan Muhyiddin, sehingga PM terpaksa menghadap Yang di-Pertuan Agong dan menjelaskan kedudukan sebenar.

Selepas diterima baik oleh Agong dan Muhyiddin memberi jaminan keabsahan beliau sebagai PM akan dibawa ke sidang Dewan Rakyat, Zahid dan konco-konconya masih tidak berpuas hati. Mereka menganggap sidang Parlimen pada 6 September ini masih jauh, sedangkan ketetapan awal telah dipersetujui bahawa sidang Dewan Rakyat akan diadakan pada tarikh itu.

Pada awalnya blok pembangkang dan Zahid bersama kemnya tidak membantah sidang Parlimen diadakan pada 6 September, tetapi apabila kerajaan PN dan Muhyiddin tidak juga tumbang-tumbang walaupun bermacam-macam cara telah mereka lakukan, akhirnya mereka sepakat mendesak Parlimen bersidang lebih awal.

Pendek kata, tidak perlulah rakyat Malaysia beratur panjang untuk mengundi jika senang-senang kita boleh mengubah mana-mana kerajaan yang tidak diingini, sebagaimana berlaku di Thailand.

Membaca laporan-laporan berita yang disiarkan sejak beberapa hari ini, ada sesuatu yang tidak kena sedang berlaku. Andaian boleh dibuat untuk diri sendiri sahaja. Mungkin rakan saya RPK yang ada gelaran itu layak membuat tafsiran dan mendedahkannya.

Tok Akhi
Penganalisis Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid: Jangkitan naik semula setelah empat hari turun, lima kematian

Jangkitan harian Covid-19 di seluruh negara dalam tempoh 24 jam semalam (Selasa, 17 Januari 2023) meningkat semula setelah turun empat hari berturut-turut, dengan lima lagi pesakit meninggal dunia.

Menurut Kementerian Kesihatan (KKM) dalam tempoh semalam sebanyak 350 jangkitan direkodkan berbanding 227 kes pada Isnin

Empat daripada jangkitan baharu itu adalah kes import. Tetapi tiada maklumat kewarganegaraan individu yang dijangkiti virus SARS-CoV-2 itu.

Data laman sesawang KKM yang dikemas kini tengah malam tadi juga menunjukkan jangkitan semalam turut melibatkan 21 kanak-kanak, meningkat semula selepas mencatat 11 kes pada Isnin.

Ia membabitkan 11 kes kanak-kanak berusia 0 hingga empat tahun, dan 10 kes yang berusia lima hingga 11 tahun, lapor KKM.

Daripada jumlah jangkitan baharu semalam, 234 kes melibatkan individu yang telah menerima suntikan vaksin dos penggalak, diikuti 71 (individu yang lengkap divaksinasi); empat kes melibatkan individu belum lengkap divaksinasi; dan 41 kes (individu tidak divaksinasi).

Jumlah terbaharu itu menjadikan kumulatif positif sejak 25 Januari 2020 sebanyak 5,033,254 dengan 4,986,008 pesakit telah sembuh, termasuk 349 yang pulih semalam.

KKM juga memaklumkan sehingga semalam 10,327 kes masih aktif, turun berbanding 10,331 yang dilaporkan pada Isnin, manakala 9,901 pesakit masih menjalani kuarantin di rumah, naik semula berbanding 9,853 pada Isnin. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital bagaimanapun, turun semula kepada 410 kes berbanding 457 pada Isnin.

Seramai 16 pesakit dimasukkan ke unit rawatan rapi, berbanding 21 pada Isnin, dengan lapan daripadanya memerlukan alat bantuan pernafasan (sembilan pada Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu lima pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID)

Dua daripada kes kematian itu direkodkan di Kuala Lumpur, termasuk satu kes BID, dan masing-masing satu di Negeri Sembilan; Selangor dan Johor (BID).

Jumlah itu menjadikan kumulatif kematian sejak 17 Mac 2020 di seluruh negara bertambah kepada 36,919 mangsa, termasuk 7,865 kes kematian di luar fasiliti kesihatan atau ‘brought in death’ (BID).


Selepas UMNO semakin kuat, Zahid sedia berdepan saman Dr Mahathir

Ancaman saman yang dibuat Tun Dr Mahathir Mohamad tidak mengentarkan Presiden UMNO Datuk Seri Ahmad Zahid Hamidi, ia selepas bekas Perdana Menteri dua kali itu mahu menyaman berhubung fitnah pada 2017.

Terdahulu, Dr Mahathir menimbang untuk mengemukakan tindakan saman terhadap Zahid berhubung fitnah kad pengenalannya jika tiada permohonan maaf dibuat.

“Tak apa, kita jumpa di mahkamah,” kata Zahid dipetik laporan Malaysiakini.

Zahid hari ini menghadiri perbicaraan kes rasuahnya di Mahkamah Tinggi Shah Alam dan tiada sebarang kenyataan permohonan minta maaf walaupun diancam Dr Mahathir dengan tindakan saman.

Zahid pada Julai 2017, menunjukkan gambar didakwa salinan kad pengenalan Dr Mahathir, yang menurutnya memaparkan namanya sebagai “Mahathir a/l Iskandar Kutty“.

A/L adalah singkatan kepada “anak lelaki” yang biasa diguna pakai sesetengah kaum, termasuk India.

Kutty ialah nama dalam bahasa Tamil.

Menyifatkan Zahid sebagai seorang pembohong tegar, Dr Mahathir mendakwa Zahid mempunyai niat untuk memburukkan dirinya semasa kempen Pilihan Raya Umum Ke-14 lalu.

“Sebelum ini saya tidak gemar mengguna mahkamah walau ramai yang memfitnah saya kerana saya sedar di dalam kempen politik akan ada yang bertindak di luar batas dan had.

“Tetapi kali ini saya merasa perlu bertindak kerana sikap pembohong Zahid ini amat memualkan dan tidak boleh dibiar begitu sahaja.

“Ia bukan saja kerana ia merosakkan reputasi saya tetapi penipuannya kepada penyokong UMNO dan orang Melayu lain demi untuk dia mahu kekal berkuasa amat merbahaya,” katanya.

Terdahulu, Zahid menyaman Dr Mahathir berhubung kenyataannya terhadap dirinya pada sidang akhbar 23 Feb tahun ini.

Berikutan itu, Dr Mahathir pada 17 Mei memfailkan afidavit sebagai jawapan kepada saman Zahid, dengan memberikan butiran lanjut mengenai dakwaan pertemuan itu, termasuk tarikh dan jadual hariannya pada tarikh berkenaan.

Dr Mahathir berkata Zahid telah berjumpa dengannya pada 7 Jun 2018, 13 Sept 2018, dan setiap hari dari 23 Feb hingga 25 Feb 2020.


Lawatan Anwar ke Arab Saudi tak dilayan seperti ketua negara?

Lawatan rasmi Perdana Menteri, Datuk Seri Anwar Ibrahim ke Arab Saudi dari 22 hingga 24 Mac lalu dianggap satu “blunder” atau kesilapan besar diplomasi antara Malaysia dan Arab Saudi, kata Ketua Armada Bersatu Malaysia, Wan Ahmad Fayhsal Wan Ahmad Kamal.

Ketua Jawatankuasa Hal Ehwal Antarabangsa Ahli-Ahli Parlimen Perikatan Nasional (PN) itu mengingatkan bahawa Arab Saudi sebelum kerajaan Pakatan Harapan-Barisan Nasional (PH-BN) memerintah adalah sekutu utama Malaysia dalam politik antarabangsa.

Menurutnya, penjelasan Ketua Pengarah Jabatan Komunikasi Komuniti (J-KOM), Datuk Dr Mohammad Agus Yusoff mengenai lawatan itu menjadi petanda ada krisis politik yang melatari lawatan rasmi Perdana Menteri ke Arab Saudi adalah benar.

“Macam mana Pejabat Perdana Menteri (PMO) boleh suruh Wisma Putra buat pemakluman media yang ini adalah lawatan rasmi kalau tidak dapat bertemu dengan Putera Mahkota Arab Saudi merangkap Perdana Menteri, Putera Mohamed Bin Salman (MBS)?

“Ini jelas adalah satu “blunder” diplomasi antara Malaysia dan Arab Saudi, sekutu utama kita dalam politik antarabangsa.

“Ianya tetap satu tamparan hebat ke atas Malaysia dan kami akan usulkan dalam Dewan Rakyat jawapan sebenar berhubung kegagalan lawatan rasmi ini,” kata Timbalan Ketua Pemuda PN itu dalam kenyataan di Facebook beliau hari ini.

Mengulas lanjut, Wan Ahmad Fayhsal meminta penyokong kerajaan belajar daripada lawatan bekas Perdana Menteri, Tan Sri Muhyiddin Yassin ketika beliau melawat Arab Saudi pada 2021.

Beliau yang juga Ahli Parlimen Machang berkata terdapat protokol yang perlu ada iaitu Muhyiddin disambut MBS sendiri di lapangan terbang dengan karpet merah, selain kedua-duanya mengadakan pertemuan empat mata di Istana al-Yamamah, Riyadh.

“Antara pengumuman besar dan utama pertemuan Muhyiddin dan MBS, kata Wan Ahmad Fayhsal ialah Malaysia mendapat 10,000 kuota haji tambahan dan kemudahan urusan imigresen buat rakyat kita menunaikan umrah dan haji.

“Manakala Arab Saudi bersetuju di masa hadapan untuk tingkatkan import minyak kelapa sawit Malaysia daripada 318,000 metrik tan berjumlah RM900 juta ke 500,000 metrik tan.

“Muhyiddin turut diberi penghormatan untuk masuk ke dalam Kaabah sepertimana Perdana Menteri Malaysia sebelum-sebelum ini,” katanya sambil menjelaskan apa yang dilakukan Muhyiddin itulah yang dinamakan ‘Lawatan Rasmi Negara’ yang mengeratkan lagi hubungan dan menambahkan manfaat antara kedua-dua negara.

“Dan bukan tak pernah PMX dapat layanan rasmi seperti mana beliau ke Turki, Filipina, Indonesia sebelum ini. Tetapi di Arab Saudi lain pula jadinya. Mengapa jadi begini?”


52,666,489 dos vaksin diberikan sejak Februari hingga semalam

Sebanyak 95.9 peratus atau 22,455,762 individu dewasa di seluruh negara telah melengkapkan suntikan vaksin masing-masing sejak Program Imunisasi Covid-19 Kebangsaan (PICK) dilancarkan pada 24 Februari lalu hingga semalam.

Sementara 98.0 peratus atau 22,957,009 lagi individu dewasa menerima sekurang-kurangnya satu dos daripada vaksin dua dos atau vaksin dos tunggal.

Daripada keseluruhan 47,283,917 dos vaksin yang diberikan kepada golongan itu, 2,059,277 individu yang layak telah menerima suntikan dos penggalak.

Sementara itu, 83.1 peratus atau 2,615,923 remaja berusia 12 tahun hingga 17 tahun telah melengkapkan vaksinasi masing-masing, manakala 2,766,649 atau 87.9 peratus lagi menerima sekurang-kurangnya satu dos.

Keseluruhannya sehingga semalam, 5,382,572 dos vaksin telah diberikan kepada golongan itu sejak PICK Remaja dilancarkan pada 8 September lalu.

Seramai 380,851 remaja atau 12.1 peratus belum divaksinasi.

Secara keseluruhannya, sebanyak 52,666,489 dos telah diberikan kepada semua golongan berkenaan dengan 25,071,685 atau 76.8 peratus telah lengkap divaksinasi, manakala 78.8 peratus atau 25,723,658 individu menerima sekurang-kurangnya satu dos.


Selepas dikritik, kerajaan buat pusingan U dalam isu pelepasan cukai SSPN

Lanjutan bagi pelepasan cukai untuk individu yang mencarum dalam Skim Simpanan Pendidikan Nasional (SSPN) diberikan kerajaan sehingga tahun 2024.

Kerajaan membuat pusingan U selepas orang ramai mengkritik berhubung langkah kerajaan untuk menghapuskan pelepasan cukai individu sebanyak RM8,000 dalam SSPN yang diumumkan Timbalan Menteri Kewangan II Steven Sim.

Keputusan itu diumumkan Datuk Seri Anwar Ibrahim di Dewan Negara hari ini, sehari selepas Ketua Pegawai Eksekutif Lembaga Hasil Dalam Negeri (LHDN, Datuk Dr Mohd Nizom Sairi memaklumkan, pembayar cukai yang mencarum dalam SSPN tidak lagi layak menuntut pelepasan cukai individu hingga RM8,000 mulai Tahun Taksiran 2023.

Perdana Menteri yang mengumumkan demikian ketika membentangkan Rang Undang-Undang (RUU) Perbekalan 2023 bagi bacaan kali kedua di Dewan Negara, menegaskan beliau bersetuju melanjutkan pelepasan cukai berkenaan selepas mendengar keresahan disuarakan rakyat dan teguran kepada kerajaan.

“Jumlah ini bukan jumlah B40. Ini jumlah pendapatan orang yang lebih sederhana. Bagaimanapun, kerana maksudnya adalah pendidikan dan belanja pendidikan kian meningkat, sebab itu kita beri kelonggaran ini,” katanya.

Semalam, Mohd Nizom pada satu sidang media, menjelaskan kerajaan membuat keputusan tidak lagi melanjutkan insentif pelepasan cukai ke atas simpanan SSPN susulan pelbagai alasan.

“Kerajaan sebelum ini, memang beri potongan cukai kepada pencarum SSPN sebagai galakan, terutama kepada ibu bapa untuk mencarum bagi pendidikan anak mereka dengan kemudahan ini disambung beberapa kali hingga 2022.

“Namun, ia dihentikan tahun ini. Kalau simpan (SSPN) tahun ini, tiada potongan cukai atau ‘relief’ pada tahun hadapan. Keputusan ini dibuat kerajaan atas dasar dan keadaan bersesuaian,” katanya.

Bagaimanapun, pelbagai pihak tidak bersetuju dengan keputusan berkenaan, antara lain melahirkan rasa khuatir ia boleh memberi implikasi besar, terutama kepada keluarga daripada golongan pertengahan.

Sementara itu, Timbalan Menteri Kewangan, Datuk Seri Ahmad Maslan, berkata pelanjutan pelepasan itu memberi manfaat kepada hampir 400,000 pembayar cukai dalam kategori T20 dan M40.

Katanya, negara itu akan kehilangan hasil kira-kira RM250 juta untuk tempoh berkenaan.

Semalam Gabungan Pelajar Melayu Semenanjung (GPMS) mengatakan langkah kerajaan tidak melanjutkan insentif cukai ke atas SSPN sebagai keputusan ke belakang dan dikhuatiri memberi kesan kepada ibu bapa, khususnya dalam kelompok M40 untuk terus mencarum.

Presidennya, Muhd Fazreen Ismadi Fauzi, berkata kerajaan sepatutnya mengekalkan pelepasan cukai individu bagi pencarum SSPN sebagai galakan ibu bapa muda terutama M40 untuk menyimpan bagi tujuan pendidikan anak mereka.


Kes saman Apandi Ali terhadap Dr Mahathir, kerajaan selesai secara baik

Kes saman difailkan Tan Sri Mohamed Apandi Ali terhadap bekas Perdana Menteri Tun Dr Mahathir Mohamad dan kerajaan Malaysia berhubung penamatan kontraknya sebagai Peguam Negara, diselesaikan secara baik di Mahkamah Tinggi Kuala Lumpur.

Peguam Datuk Dr Baljit Singh Sidhu yang mewakili Mohamed Apandi selaku plaintif dalam saman itu, bagaimanapun berkata terma-terma penyelesaian tidak boleh didedahkan.

“Atas dasar tanpa prasangka, pihak kerajaan bersetuju untuk menyelesaikan kes ini tanpa sebarang pengakuan liabiliti.

“Kes saman itu dibatalkan tanpa kebebasan untuk memfailkan semula dan tanpa perintah untuk kos,” katanya ketika dihubungi pemberita selepas prosiding kes di hadapan Hakim Datuk Akhtar Tahir menerusi sidang video, hari ini.

Memetik laporan Bernama, prosiding itu turut disertai dua lagi peguam Mohamed Apandi iaitu Datuk Dr Abdul Shukor Ahmad dan Nor Shahadah Saari manakala Peguam Kanan Persekutuan Donald Joseph Franklin mewakili Dr Mahathir dan kerajaan.

Mahkamah sebelum ini menetapkan 18, 20, 21 dan 22 April ini untuk perbicaraan kes saman tersebut.

Pada 13 Oktober 2020, Mohamed Apandi memfailkan saman menamakan Dr Mahathir dan kerajaan, masing-masing sebagai defendan pertama dan kedua, memohon antara lain perisytiharan penamatan kontraknya sebagai Peguam Negara yang dibuat oleh bekas perdana menteri itu sebagai tidak sah.

Dalam pernyataan tuntutan, Mohamed Apandi yang merupakan Hakim Mahkamah Persekutuan sebelum dilantik sebagai Peguam Negara pada 2015, juga menuntut perisytiharan bahawa defendan pertama (Dr Mahathir) telah menyalahgunakan kedudukannya dan bahawa defendan pertama telah mendorong berlakunya pelanggaran kontrak antara beliau dan kerajaan Malaysia.

Beliau juga memohon perisytiharan bahawa wujud kegagalan pematuhan terhadap Perkara 145 Perlembagaan Persekutuan dalam pemecatannya dan bahawa pemecatannya sebagai Peguam Negara adalah tidak mengikut undang-undang, dan oleh itu tidak sah.

Mohamed Apandi memohon ganti rugi khas RM2,233,599.36, ganti rugi am dan teladan, kos dan relif lain yang difikirkan wajar oleh mahkamah.

Dalam pernyataan pembelaan difailkan pada 12 November 2020, kedua-dua defendan itu menegaskan tindakan menamatkan kontrak perkhidmatan Mohamed Apandi sebagai Peguam Negara adalah sah serta mengikut peruntukan undang-undang dan tiada penyalahgunaan kuasa oleh Dr Mahathir dalam hal itu.


87.2 peratus populasi dewasa lengkap divaksin, remaja 3.0 peratus

Jumlah populasi dewasa yang telah melengkapkan suntikan vaksin Covid-19 sehingga semalam 2 Oktober 2021 mencapai 87.2 peratus atau 20,418,495 individu, menurut Kementerian Kesihatan Malaysia (KKM), hari ini.

Statistik laman sesawang KKM mengenai Covid-19, COVIDNOW, juga menunjukkan 94.3 peratus atau 22,070,545 individu dewasa menerima sekurang-kurangnya satu dos.

Secara keseluruhan sejak Februari hingga semalam, 42,386,425 dos sudah diberikan kepada golongan itu dengan semalam sahaja sebanyak 110,224 dos, membabitkan 100,652 individu melengkapkan vaksinasi masing-masing, manakala 9,572 lagi menerima dos pertama.

Bagi PICK Remaja pula, sehingga semalam, 3.0 peratus atau 92,949 remaja berusia 12 hingga 17 tahun melengkapkan dos kedua masing-masing, manakala 53.0 peratus atau 1,666,131 lagi menerima sekurang-kurangnya satu dos.

Sehingga kini, 1,759,080 dos telah diberikan kepada golongan remaja dengan semalam sahaja 101,293 dos diberikan, membabitkan 21,170 remaja melengkapkan suntikan kedua, manakala 80,123 lagi menerima dos pertama. Sebanyak 47.0 peratus lagi remaja belum divaksin.

Secara keseluruhannya, sebanyak 44,145,505 dos diberikan kepada semua populasi penduduk, membabitkan 62.8 peratus atau 20,511,444 individu melengkapkan dos masing-masing, manakala 72.7 peratus atau 23,736,676 individu lagi menerima sekurang-kurangnya satu dos.

Semalam sahaja sebanyak 211,517 dos diberikan membabitkan 121,822 individu melengkapkan suntikan vaksin Covid-19, manakala 89,695 lagi menerima dos pertama.

Data 2 Oktober 2021.

Kematian

Sementara itu statistik COVIDNOW menunjukkan jumlah kematian dalam tempoh 24 jam semalam turun kepada 109 kes berbanding 121 kematian yang dilaporkan pada Jumaat – penurunan untuk hari keenam berturut-turut.

Menurut statistik KKM, kes kematian mulai turun pada 27 September apabila merekodkan 258 kes, berbanding 278 yang dicatat pada 26 September.

Kes kematian terus turun pada 28 September apabila merekodkan 240 kes, diikuti 208 kes pada 29 September, dan 192 kes (30 September).

Jumlah terbaharu semalam menjadikan kumulatif sejak pandemik Covid-19 melanda negara pada awal Mac tahun lalu meningkat kepada 26,565 kes.

Jumlah itu termasuk 5,340 pesakit yang meninggal dunia sebelum dibawa ke hospital atau ‘brought in death’ (BID). Semalam 33 kes BID dilaporkan di seluruh negara.

Sementara itu, tujuh negeri mencatat peningkatan kes kematian semalam dengan Pulau Pinang merekodkan 18 kes berbanding 6 kes pada Jumaat, diikuti Perak (10 kes semalam, 7 kes Jumaat); dan Terengganu (9 kes semalam, dua kes Jumaat).

Kedah pula merekodkan lapan kematian semalam, berbanding enam pada Jumaat; Pahang (4 kes semalam, 1 kes Jumaat); dan Negeri Sembilan serta Melaka yang masing-masing mencatat satu kematian semalam, berbanding sifar pada Jumaat.

Kes aktif

Jumlah kes Covid-19 yang masih aktif di seluruh negara sehingga semalam turun lagi kepada 155,350 pesakit berbanding 160,413 kes yang dilaporkan pada Jumaat. Kes aktif turut sejak beberapa hari lalu dengan 164,536 kes dilaporkan sehingga Khamis, 169,718 (Rabu); dan 174,492 (Selasa).

Jumlah pesakit yang menjalani kuarantin di rumah juga terus turun sejak beberapa hari lalu. Sehingga semalam seramai 128,350 menjalani kuarantin kendiri di rumah berbanding 132,642 pesakit yang dicatat pada Jumaat, 136,436 (Khamis); 140,598 (Rabu); dan 144,631 (Selasa).

Sementara itu jumlah pesakit yang dirawat di Pusat Kuarantin dan Rawatan Covid-19 (PKRC) di seluruh negara sehingga semalam juga turun kepada 18,088 kes berbanding 18,216 kes pada Jumaat.

KKM juga memaklumkan sehingga semalam 8,495 pesakit masih dirawat di hospital seluruh negara, turun berbanding 8,655 pesakit yang direkodkan pada Jumaat.

Daripada jumlah itu seramai 1,251 pesakit dirawat di hospital seluruh Johor, turun berbanding 1,299 yang direkodkan pada Jumaat, diikuti Selangor (1,234 pesakit semalam, 1,252 Jumaat); Sarawak (1,018 semalam, 1,062 Jumaat); Sabah (968 semalam, 991 Jumaat); dan Kelantan (772 semalam, 807 Jumaat).

Perak (712 pesakit semalam, 718 Jumaat); Pulau Pinang (513 semalam, 509 Jumaat); Kedah (401 semalam, 373 Jumaat); Pahang (392 semalam, 379 Jumaat); Kuala Lumpur (307 semalam, 319 Jumaat); Terengganu (298 semalam, 291 Jumaat); Negeri Sembilan (242 semalam, 233 Jumaat); Melaka (175 semalam, 197 Jumaat); Perlis (149 semalam, 166 Jumaat); dan Putrajaya (63 semalam, 59 Jumaat).

Unit Rawatan Rapi (ICU)

Seramai 890 pesakit sedang dirawat di ICU sehingga semalam, termasuk 485 yang memerlukan alat bantuan pernafasan. Jumlah itu turun berbanding 900 pesakit yang direkodkan di ICU pada Jumaat.

Selangor mencatat jumlah tertinggi pesakit di ICU membabitkan 147 kes, diikuti Sabah (124 kes); Sarawak (107); Perak (87); Pulau Pinang (79); Johor dan Kedah masing-masing 72 pesakit; Kelantan (65); Melaka dan Kuala Lumpur masing-masing 37 pesakit; Pahang (25); Terengganu (21); Negeri Sembilan (lapan); Perlis (enam); Putrajaya (dua); dan Labuan (satu).

Kes baharu

Jangkitan Covid-19 di seluruh negara dalam tempoh 24 jam sehingga 12 tengah hari semalam turun ke paras terendah apabila merekodkan 10,915 kes, berbanding 11,889 kes yang dicatat pada Jumaat.

Jumlah terendah dalam tempoh sebulan lalu pernah direkodkan ialah sebanyak 10,959 kes yang dicatat pada 27 September lalu.

Angka terbaharu itu menjadikan keseluruhan jangkitan sejak awal tahun lalu meningkat kepada 2,268,499 kes.

Kadar kebolehjangkitan

Kadar kebolehjangkitan Covid-19 atau Ro/Rt pada jangkaan mengikut kes seharian pada 2 Oktober 2021 untuk seluruh negara adalah 0.89.

Negeri yang mencatat Rt tertinggi ialah Perlis iaitu Rt 1.05 dan Putrajaya 1.00. Negeri-negeri lain merekodkan Rt antara 0.84 hingga 0.99.

Kluster baharu

KKM memaklumkan dalam tempoh 24 jam sehingga 12 tengah hari semalam hanya 10 kluster baharu dikesan di seluruh negara, membabitkan seramai 333 individu positif Covid-19.

Jumlah terbaharu itu menjadikan keseluruhannya 5,501 kluster dengan 4,457 telah ditamatkan manakala 1,044 masih aktif.

Kes sembuh

Seramai 15,396 pesakit sembuh dalam tempoh 24 jam menjadikan kumulatif keseluruhan sejak awal tahun lalu hingga semalam kepada 2,086,111 kes, atau 92.0 peratus daripada keseluruhan kes positif.


Peluang untuk menang cerah jika ramai keluar mengundi: Muhyiddin

Peluang untuk Perikatan Nasional (PN) menang Pilihan Raya Negeri (PRN) Johor cerah sekiranya orang ramai keluar mengundi, kata Tan Sri Muhyiddin Yassin.

Pengerusi PN itu berkata hanya dengan peratusan keluar mengundi yang tinggi mereka dapat memenangi PRN dengan cemerlang dan jika peratusan keluar mengundi rendah sama seperti yang berlaku di Melaka ia hanya akan menguntungkan Barisan Nasional (BN) dan UMNO.

“Saya percaya bahawa pimpinan anak-anak muda yang ada faham, kita tiada pilihan dan pilihan kita ialah sokong PN, cuma dibimbangi beberapa peratusan yang akan keluar mengundi, kalau ikut Melaka 60 peratus, apakah Johor 59 peratus atau 70 peratus?

“… saya nak ingatkan kalau sekiranya peratusan keluar mengundi rendah itu akan menguntungkan Umno-BN, sebab kalau disana (UMNO-BN) bersolat hajat jangan orang keluar mengundi, kita kena solat hajat supaya ramai-ramai keluar mengundi, makin ramai keluar mengundi peluang dan harapan kita untuk menang cemerlang amat baik sekali,” katanya selepas berucap di ceramah Pentas Anak Muda Johor, di Pagoh malam tadi.

Katanya, pengundi muda juga akan menjadi penentu kepada peningkatan sokongan PN pada PRN yang akan diadakan pada 12 Mac nanti.

Tambah mantan Perdana Menteri itu lagi, kemenangan PN di Johor juga sebagai platform gabungan itu untuk bersiap menghadapi pilihan raya umum (PRU) dan menawan kembali Putrajaya.

“PN akan kembali berkuasa bukan sahaja di Johor, tetapi peringkat negara dalam PRU akan datang,” katanya.

PRN Melaka yang lalu menyaksikan jumlah peratusan pengundian sebanyak 65.85 peratus, iaitu kurang daripada jangkaan yang dikeluarkan Suruhanjaya Pilihan Raya (SPR) iaitu 70 peratus.

Untuk rekod, undi awal PRN Johor yang berlangsung pada Isnin mencatatkan 87 peratus daripada jumlah keseluruhan pengundi awal yang layak menunaikan tanggungjawab mereka sebagai pengundi iaitu seramai 22,531.


Rakyat bimbang lihat perubahan Zahid, Anwar, Najib, syor jumpa psikiatri

Hospital Bahagia di Tanjung Rambutan, Perak, khusus untuk pesakit mental. – Gambar hiasan

Rakyat semakin geli hati melihat gelagat beberapa pemimpin pembangkang, terutama gandingan tiga Datuk Seri, yang masih terus mengganas bagaikan varian Delta Covid-19 selagi apa yang mereka cuba capai tidak kesampaian.

Ada yang sudah lama kemaruk kerusi Perdana Menteri (PM), sejak demonstrasi pertama di Masjid Negara selepas dipecat oleh Tun Dr Mahathir Mohamad daripada jawatan Timbalan Perdana Menteri (TPM) pada 1998.

Ada yang hanya sekadar duduk di tepi kerusi PM – tidak pernah merasa betapa empuknya kerusi itu, gara-gara lupa diri dan lupa kepada rakyat akhirnya kembalilah ke asal.

Ada pula yang telah duduk di kerusi PM – sempat merasa kelembutannya. Di kerusi itu juga sempat lah menyeleweng RM42 juta dana SRC International Sdn Bhd, itu belum lagi kes 1Malaysia Development Berhad (1MDB). Di kerusi itu jugalah dia melihat Barisan Nasional (BN) ditalkinkan pada Pilihan Raya Umum Ke-14.

Betul kata pakar-pakar perubatan bahawa wabak Covid-19 ini juga memberi kesan kepada kesihatan mental. Pertubuhan Kesihatan Sedunia (WHO) telah memberi amaran kesan Covid-19 terhadap kesihatan mental. Walaupun orang ramai tidak dijangkiti vairus itu namun, peraturan sampingan seperti perintah sekatan dan lain-lain memberi kesan kepada jiwa dan mental mereka.

Jadi, eloklah sangatlah sekiranya Datin Seri Datin Seri pula menasihatkan Datuk Seri masing-masing berjumpa pakar sakit mental/psikiatri kerana rakyat melihat ada perubahan pelik berlaku terhadap diri mereka sejak kebelakangan ini.

Rakyat bukan sayang sangat ketiga-tiga Datuk Seri ini, cuma rakyat tidak mahu mereka menjadi penyumbang kepada kes-kes kematian akibat kesan daripada Covid-19, bukan sebab dijangkiti virus itu. Lagi pula mereka juga yang membangkitkan banyak kes-kes bunuh diri sekarang.

Tidak henti-henti lagi gelagat dan tingkah laku mereka walaupun kerajaan Perikatan Nasional (PN) dan PM Tan Sri Muhyiddin Yassin telah menjelaskan panjang lebar – yang terbaharu, pada sidang media khas kelmarin setelah beliau menghadap Yang di-Pertuan Agong di Istana Negara.

Pertemuan itu dibuat susulan dakwaan ‘Datuk Seri’ Ahmad Zahid Hamidi, ‘Datuk Seri’ Anwar Ibrahim dan ‘Datuk Seri’ Najib Razak, bahawa kerajaan PN sudah tidak mendapat sokongan majoriti. Ini berikutan Zahid mendakwa telah menyerahkan senarai nama Ahli Parlimen (MP) UMNO yang tidak menyokong Muhyiddin kepada Agong.

Tetapi dalam pertemuan PM dan Agong itu, baginda menerima baik apa yang dimaklumkan. Ini bererti, buat masa ini dakwaan yang mengatakan kerajaan PN sudah tumbang tidak lagi timbul. Agong memberi perkenan Muhyiddin boleh membuktikan keabsahannya sebagai Perdana Menteri pada sidang Dewan Rakyat, September ini.

Tidak berapa hari sahaja lagi untuk sampai ke bulan September. Sekarang sudah Ogos. Lepas Ogos September.

Tapi itulah yang berlaku. Apabila di dalam batang tubuh mereka sudah ada seketul daging yang sukar lagi dicuci, maka ia akan menjadi singgahsana Iblis. Lalu anak-anak Iblis pun mencaturkan lagi strategi, memberi macam-macam idea supaya mereka terus memporakperandakan negara ini pada saat kerajaan dan rakyat sedang melawan Covid-19.

Sepatutnya dalam keadaan negara yang berdepan dengan Covid-19 dan kesusahan rakyat ini, terimalah ketentuan Allah SWT yang meletakkan Muhyiddin di kerusi PM. Ada masanya untuk menentukan kedudukan PM – di Dewan Rakyat September ini atau pada Pilihan Raya Umum Ke-15 nanti.

Tapi ini tidak berlaku. Tiga Datuk Seri ini terus menerus menyanggah kenyataan PM, setelah anak-anak Iblis menanam sifat dengki, sakit hati dan dendam ke dalam batang tubuh mereka.

Apalagi Zahid dan Najib yang tidak boleh menerima sama sekali kenyataan PM berhubung desakan membebaskan mereka daripada tuduhan jenayah di mahkamah, walaupun pada sidang media itu PM tidak menyatakan siapakan individu berkenaan.

Sejurus kenyataan PM itu, kedua-duanya terus menyanggah dan melemparkan tuduhan terhadap PM semata-mata untuk menutup malu susulan pendedahan berkaitan isu mahkamah itu.

Zahid mendakwa mempunyai angka kukuh Muhyiddin hilang kepercayaan majoriti. Pada masa sama sahabat karibnya Anwar turut mendakwa mempunyai angka yang memihak kepadanya.

Semalam, serangan terhadap kerajaan PN dan PM tidak berhenti. Sebaliknya diteruskan pula dengan mendakwa Muhyiddin telah menderhaka sekali lagi kepada Yang di-Pertuan Agong.

Kali ini tahap ‘penderhakaan’ itu dinaikkan kategorinya – macam pandemik Covid-19 pula ada gelombang 1, 2, 3 dan pesakit pun ada kategori 1, 2, 3, 4, dan 5.

Dalam kenyataan bersama Anwar, Presiden AMANAH Mohamad Sabu dan Setiausaha Agung DAP Lim Guan Eng mereka menaikkan tahap penderhakaan itu kepada ‘Penderhakaan Tertinggi’, daripada ‘penderhaka’.

Rasanya ramai yang sedang berguling-guling gelakkan blok pembangkang dengan sekutu mereka daripada kumpulan Zahid, yang dalam kelemasan sekarang. Semua strategi mereka tidak menjadi, malah kerajaan PN dan Muhyiddin kekal mentadbir negara untuk bersama-sama rakyat melawan Covid-19.

Kesimpulannya, inilah kesan daripada Covid-19 terhadap kesihatan mental penduduk bukan sahaja di Malaysia, malah di seluruh dunia. Cuma masalah kesihatan mental ketiga-tiga Datuk Seri ini sudah berada pada tahap kritikal, yang memerlukan mereka dijauhi segera.

Untuk ketiga-tiga Datuk Seri dan rakan sekutu mereka Kementerian Kesihatan (KKM) telah menyediakan talian sokongan #COVID19  Malaysia untuk:

1. Bantuan sokongan emosi dan kesihatan mental; dan

2. Bantuan keperluan asas atau bantuan sosial lain.

Mereka boleh menghubungi Pusat Panggilan CAC di nombor 03-7723 9299 (8am -9pm setiap hari) atau Pusat Kesiapsiagaan dan Tindak Cepat Krisis (CPRC) 03-7723 9300 (8am -12am setiap hari).

Yahudi kata Hitler gila, tapi dia tidak gila. Dia dungu.

Wallahualam

Tak Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Indonesia catat 5,808 kes baharu, sekatan Covid-19 mula dilonggar

Indonesia, negara keempat paling padat penduduk di dunia, melaporkan 5,808 jangkitan baharu Covid-19 dalam tempoh 24 jam sehingga 12 tengah hari tadi, turun berbanding 6,376 kes pada Rabu.

Kementerian Kesihatan Republik Indonesia (Kemkes) juga melaporkan dalam tempoh itu seramai 122 pesakit meninggal dunia akibat komplikasi Covid-19, dan 18,272 pesakit sembuh.

Negara itu kini merekodkan kumulatif positif lebih 5.97 juta dengan 5.65 juta pesakit telah sembuh, dan 155,977 kes masih aktif.

Menurut data Kemkes, Jawa Barat merupakan wilayah yang melaporkan paling banyak jangkitan dengan 1,229 kes diikuti Jakarta (1,067 kes) dan Jawa Tengah (625 kes).

Susulan jangkitan yang semakin menurun, Jakarta mula melonggarkan perintah Pemberlakukan Pembatasan Kegiatan Masyarakat (PPKM) secara berperingkat.

“Kini ia mula memasuki peringkat ke arah endemik. Oleh itu kerajaan membenarkan lebih banyak ruang bagi aktiviti kemasyarakatan,” kata Timbalan Gabenor Jakarta, Ahmad Riza Patria, pada Khamis.

Kapasiti pengangkutan awam dinaikkan kepada 100 peratus dan kapasiti pembelajaran bersemuka (PTM) juga dirancang ditingkatkan kepada 100 peratus. Untuk upacara perkahwinan, tetamu telah dibenarkan makan di tempat majlis diadakan.

Kerajaan juga membenarkan umat Islam Indonesia menjalankan tradisi tahunan ‘mudik,’ atau pulang, supaya mereka dapat menyambut Aidilfitri bersama sanak saudara di kampung halaman.

Untuk mengambil bahagian dalam mudik, pengembara dikehendaki telah menerima dos lengkap vaksin Covid-19 dan suntikan penggalak. Umat Islam juga dibenarkan menunaikan solat Tarawih dan Aidilfitri secara berjemaah.

“Yang tidak boleh, iaitu berbuka puasa beramai-ramai, khususnya penjawat awam, dan lain-lain. Presiden sendiri telah menyampaikan arahan ini,” kata Ahmad Riza.

Beliau bagaimanapun, meminta orang ramai untuk terus mengikuti protokol kesihatan, dengan menyatakan penularan pandemik Covid-19 kekal dinamik.

Malah, di beberapa tempat, termasuk di China dan Hong Kong, kes Covid-19 telah meningkat, katanya.

“Jadi, sesetengah negara mempunyai dasar yang berbeza. Di Arab Saudi kita boleh pergi umrah; semoga dapat menunaikan haji. Tiada lagi penjarakan sosial, hanya memakai pelitup muka, tiada kuarantin. Yang penting vaksin,” katanya. – Agensi


Mat Hasan beri isyarat jajaran baharu sama di Perak boleh dibentuk

Pengarah Pilihan Raya Barisan Nasional (BN) Datuk Seri Mohamad Hasan memberi isyarat awal jajaran baharu bakal terbentuk selepas Pilihan Raya Negeri (PRN) Melaka yang bukan hanya terhad dengan kerjasama Perikatan Nasional (PN) sahaja.

Mohamad berkata BN sedia membuka pintu kerjasama dengan parti lain, berkemungkinan bersama Pakatan Harapan (PH) sekalipun sekiranya tidak mencukupi kerusi yang diperlukan untuk membentuk kerajaan negeri baharu selepas PRN nanti.

“Kita terbuka kerjasama dengan sesiapa…tak bermaksud dengan PN sahaja, dengan sesiapa boleh… apa pasal semua orang boleh bekerjasama dengan semua orang, UMNO tak boleh.

“Ibarat cakap siang pandang-pandang, cakap malam dengar dengar. Jangan tutup pintu rapat sangat,” katanya menurut laporan dalam wawancara dengan Bernama.

Senario itu mungkin berlaku sekiranya BN hanya mampu mempertahankan 13 kerusi yang dimenangi sebelum ini, menurut Mohamad.

Isu jajaran baharu ini kali pertama dibangkitkan Presiden UMNO Datuk Seri Ahmad Zahid Hamidi yang membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya PN semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

“Kedinamikan politik pasti berlaku saya lihat…saya bukan seorang nujum politik tetapi saya yakin kalau mahu disebut hala tuju atau kedinamikan itu kita lihat, selepas PRU15, sama ada ia akan diadakan dalam waktu terdekat, atau dalam tempoh yang hanya Allah Taala sahaja tahu kerana kalau mengikut cukup tempoh pilihan raya adalah pada tahun 2023.

“Pada ketika itu, saya hampir pasti bahawa akan ada sesuatu yang akan berlaku kepada UMNO, sebagai sebuah parti induk orang Melayu dan Islam, di mana ketika itu akan ada Perikatan 3.0 bukan Perikatan Nasional,” katanya semasa wawancara Program 75 Tahun Jubli Intan lalu.

Untuk rekod, langkah sama sebelum melibatkan kerjasama BN dan PH juga sudah berlaku di Perak apabila pembangkang, PH bersetuju dalam rundingan perjanjian keyakinan dan pembekalan (confidence and suppy agreement, CSA).

UMNO dan PH juga bekerjasama dalam menjatuhkan Menteri Besar Perak sebelum ini, Datuk Seri Ahmad Faizal Azumu selepas kalah dalam undi percaya di Dewan Undangan Negeri (DUN) Perak akhir tahun lalu.

Mengulas lanjut, Mohamad berkata langkah meletak calon muka baharu adalah satu pertaruhan yang besar bagi memastikan proses peremajaan parti tersebut dapat dilaksanakan.

“Saya tak mahu beretorik dan kita kata kita nak meremajakan parti, tapi balik-balik muka yang sama dan bila masa saya nak tampilkan muka (calon) muda.

“Esok kalau kita buat macam itu, anak muda akan lari daripada UMNO. Parti-parti lain menggamit anak muda seperti DAP, PKR,Bersatu, PAS… UMNO masih duduk dalam gua dia…tak boleh.

“Jadi PRN ini melambangkan (bahawa) yang UMNO benar-benar mentransformasikan parti. Ini yang saya buat. Betul ini satu perjudian, but inilah wajah UMNO yang nak saya bawa,” katanya.

Pada PRN Melaka kali ini, BN bertanding di kesemua 28 kerusi Dewan Undangan Negeri (DUN) dan daripada jumlah itu, UMNO bertanding di 20 kerusi, tujuh MCA dan satu MIC.


Bekas majistret dipenjara 58 tahun, denda RM1.05 kerana rasuah

Mahkamah Sesyen Kuantan hari ini menjatuhkan hukuman penjara berjumlah 58 tahun dan denda RM1.05 juta terhadap bekas majistret selepas didapati bersalah atas enam pertuduhan meminta dan menerima suapan daripada seorang peniaga, kira-kira dua tahun lepas.

Hakim Datuk Ahmad Zamzani Mohd Zain juga memerintahkan Mohamad Amin Shahul Hamid, 41, menjalani hukuman penjara tambahan 72 bulan, jika tertuduh yang sebelum ini berkhidmat di Lipis dan Raub, gagal menjelaskan denda tersebut.

Bagaimanapun, Ahmad Zamzani membenarkan semua hukuman penjara berjalan serentak, bermaksud tertuduh hanya perlu menjalani hukuman penjara selama 12 tahun, selain membenarkan permohonannya untuk menangguhkan pelaksanaan hukuman penjara dan denda, kerana ingin merayu ke Mahkamah Tinggi.

Bagi tujuan itu, mahkamah menetapkan jaminan RM25,000 dengan seorang penjamin terhadap tertuduh dinaikkan menjadi RM50,000 selain syarat tambahan menyerahkan pasport antarabangsa kepada mahkamah dilanjutkan sehingga selesai rayuan.

Pada penghakimannya, Ahmad Zamzani berkata pembelaan tertuduh yang diberikan secara bersumpah hanya berbentuk pemikiran semula dan penafian kosong yang gagal menimbulkan keraguan yang munasabah terhadap semua pertuduhan.

Mahkamah, menurut beliau setelah meneliti keterangan dan hujahan pihak terlibat memutuskan keterangan kesemua 15 saksi pendakwaan terutamanya saksi terakhir iaitu peniaga Hassan Basri Ahmad Sutan Modo (SP15) yang didakwa memberi suapan itu, sebagai saksi boleh dipercayai dan utuh.

“Keterangan tertuduh bahawa dia berada dekat dengan kedai SP15 pada 22 Okt 2019 untuk membeli air adalah kali pertama didengari mahkamah di peringkat pembelaan. Perkara ini tidak pernah dicadangkan atau dibangkitkan pada mana-mana saksi pendakwaan.

“Keterangan kecederaan dialami tertuduh juga tidak pernah dibangkitkan atau dicadangkan kepada pegawai penyiasat. Mahkamah juga dapati hujahan pembelaan bahawa keterangan lisan tertuduh tidak pernah bersetuju meminta atau menerima rasuah adalah tidak berasas, tidak munasabah dan tidak diterima,” katanya.

Tertuduh didakwa meminta suapan berjumlah RM100,000 dan menerima suapan bernilai RM110,000 daripada Hassan Basri di sekitar Lipis dan Raub antara 5 Julai hingga 22 Okt 2019, yang didakwa sebagai dorongan untuk hanya mengenakan hukuman denda dan bukan penjara terhadap lelaki itu yang didakwa memiliki rokok seludup.

Dia didakwa mengikut Seksyen 16(a)(B) dan Seksyen 17(a) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 akta sama yang membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.

Sementara itu, peguam S. Meheraj yang hadir mewakili peguam tertuduh RSN Rayer, merayu mahkamah menjatuhkan hukuman minimum atas alasan tertuduh telah memberikan kerjasama sepenuhnya kepada SPRM selain tidak memiliki rekod kesalahan lampau dan menghidap asma.

“Tertuduh juga telah digantung kerja dari 2019 dan kini menerima separuh gaji. Bagi menampung kehidupan, dia membantu bapa saudaranya mengusahakan bendang di Sungai Petani, Kedah,” katanya.

Bagaimanapun, Timbalan Pendakwa Raya SPRM Datuk Wan Shaharuddin Wan Ladin menghujahkan hukuman setimpal dan berbentuk pengajaran perlu diberikan kerana kes itu melalui perbicaraan penuh, selain tertuduh telah membuat persediaan untuk melakukan jenayah.

Selain itu, sikap tertuduh yang tidak menggunakan orang tengah, sebaliknya berjumpa sendiri SP15 untuk mengutip wang menunjukkan dirinya tidak mempunyai perasaan ‘segan’ selain tamak kerana melihat peluang untuk memeras ugut mangsa, selepas mengetahui SP15 dituduh buat kali kedua.

“Tertuduh sanggup menelefon SP15 dan menjual nama Pengarah Pendakwaan Pahang dan mengugut SP15 akan dipenjarakan jika tidak membayar suapan. Tertuduh boleh diibaratkan sebagai ‘harapkan pagar, pagar makan padi’. Tertuduh telah memalukan sistem kehakiman dan penjawat awam,” katanya.


Banjir: Mangsa di Kelantan meningkat

Sebanyak 12 daerah di Terengganu dan Kelantan kini terjejas akibat banjir dengan 6,327 orang ditempatkan di 103 pusat pemindahan sementara (PPS), setakat 9 malam tadi.

Di TERENGGANU, lapan daerah yang terjejas akibat banjir iaitu Kemaman, Hulu Terengganu, Besut, Dungun dan Setiu termasuk tiga daerah baharu mula dilanda banjir sejak lewat petang tadi iaitu Kuala Nerus, Kuala Terengganu dan Marang.

Sekretariat Jawatankuasa Pengurusan Bencana Negeri memaklumkan, seramai 3,334 individu daripada 931 keluarga ditempatkan di 71 PPS di seluruh Terengganu, dengan daerah Kemaman mencatatkan jumlah penduduk tertinggi terjejas akibat banjir, lapor Bernama.

Di KELANTAN, jumlah mangsa banjir terus menunjukkan peningkatan setakat 9 malam ini, apabila seramai 2,993 orang daripada 881 keluarga berbanding 2,186 orang daripada 622 keluarga, petang semalam.

Aplikasi Info Bencana Jabatan Kebajikan Malaysia (JKM) memaklumkan sebanyak 32 PPS dibuka melibatkan masing-masing sembilan di Kuala Krai, Tanah Merah dan Pasir Mas manakala lima di Jeli.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiga sungai utama di Kelantan berada pada paras bahaya.

Sungai berkenaan ialah Sungai Kelantan di Temangan, Machang merekodkan bacaan 22.05 meter (m), Sungai Kelantan di Kuala Krai (25.08m) dan Sungai Kelantan di Rantau Panjang, Pasir Mas (10.4 m).


Omicron: UK bakal laksana sekatan dipertingkat dalam ‘Pelan B’

United Kingdom (UK) mungkin bersedia untuk mengumumkan lebih banyak sekatan Covid-19 untuk England, di tengah-tengah kebimbangan mengenai penyebaran varian Omicron, menurut laporan Financial Times.

Sumber memberitahu akhbar itu bahawa kerajaan telah memutuskan untuk melaksanakan apa yang dipanggil “Pelan B” sekatan yang dipertingkat dan diperketat.

Akhbar itu, yang memetik tiga pegawai kanan Whitehall yang tidak dinamakan, memberitahu Financial Times bahawa kerajaan telah memutuskan untuk melaksanakan sekatan, termasuk mewajibkan pasport vaksin untuk tempat yang luas dan perintah bekerja dari rumah.

Sekatan baharu itu dijangka diumumkan pada sidang media pada Rabu dengan peraturan dibentangkan kepada Parlimen pada Khamis, menurut seorang pegawai kerajaan.

Langkah itu akan diambil di tengah-tengah kebimbangan meluas mengenai peningkatan jumlah kes Omicron di UK, di mana data rasmi menunjukkan 1,000 orang dijangkiti varian tersebut sehari.

Pakar perubatan sebelum ini mengatakan varian Omicron mungkin mengambil masa beberapa minggu, bukannya bulan, sebelum ia merampas kedudukan dominan daripada Delta.

Profesor Neil Ferguson dari Imperial College, ahli epidemiologi yang berpengaruh dalam kalangan kohort pakar yang menasihati kerajaan Britain mengenai Covid-19, memberitahu The Times bahawa, data awal menunjukkan jumlah kes Omicron meningkat dua kali ganda setiap tiga hari atau kurang.

Pengkritik kerajaan mungkin melihat sebarang pengenalan langkah yang lebih ketat sebagai cara untuk mengalih perhatian perhatian orang ramai daripada liputan berita yang meluas mengenai parti Krismas yang didakwa berlaku di Downing Street tahun lalu yang melanggar peraturan Covid-19. – Agensi